Kavand

19.04.2021

**Vedelkütuse erimärgistamise seaduse ja Euroopa Liidu ühise põllumajanduspoliitika rakendamise seaduse muutmise seaduse eelnõu seletuskiri**

**1. Sissejuhatus**

**Sisukokkuvõte**

Eelnõu eesmärk on vähendada põllumajandus- ja kalandussektoris kasutatava erimärgistatud diislikütuse (edaspidi *eriotstarbeline diislikütus)* väärkasutamist ja seeläbi suurendada aktsiisialalaekumist. Muudatused parandavad aktsiisisoodustuse sihipärast kasutamist ning sellega tagatakse aktsiisisoodustuse kooskõla Euroopa Liidu (edaspidi *EL*) kütuseaktsiisi valdkonda reguleeriva Nõukogu direktiiviga 2003/96/EÜ[[1]](#footnote-1) ning EL riigiabi valdkonda reguleerivate komisjoni määrustega (EL) nr 651/2014[[2]](#footnote-2) ja (EL) nr 1388/2014[[3]](#footnote-3).

Maksu- ja Tolliameti (edaspidi *MTA*) andmetel oli eriotstarbelise diislikütuse hinnanguline väärkasutamise kahju  2020. aastal 1,63 mln eurot (5,38 mln liitrit) eurot, 2019. aastal 2,18 mln eurot (6,09 mln liitrit) ning 2018. aastal 3,4 mln eurot.

Eriotstarbelist diislikütust on lubatud kasutada põllumajanduses ja kutselisel kalapüügil. Väärkasutus tuleneb peamiselt kütuse kergest kättesaadavusest ning seisneb selles, et ostetud kütust ei kasutata põllumajanduslikus tegevuses ega kutselisel kalapüügil, vaid autos või muus mittepõllumajanduslikus sõidukis, samuti kütmisel. Enamik väärkasutuse riskiga kütusest ostetakse jaemüügist (tanklates) füüsiliste isikute poolt.

Seetõttu on muudatuste rõhuasetus väärkasutamise ennetamine: eelnõu näeb ette, et eriotstarbelise diislikütuse ostmiseks ja kasutamiseks on vajalik ostuõigus, mille andmise otsustab Põllumajanduse Registrite ja Informatsiooni Amet (edaspidi *PRIA*). Seega igale soovijale enam aktsiisisoodustusega kütust ei müüda. Ostuõigus antakse üksnes põllumajandus- ja kalandussektori ettevõtjatele. Eriotstarbelise diislikütuse müüja peab enne müüki kontrollima, kas isikul on ostuõigus. Sarnast lähenemist kasutatakse ka Lätis ning Leedus.

Eriotstarbelisele diislikütusele kohaldub võrreldes tavaaktsiisiga soodsam aktsiisimäär, mistõttu on kütuse lõpphind kasutajale soodsam. Eriotstarbelist diislikütust ostis põllumajanduslikul otstarbel 2020. aastal üle 21 800 isiku, sealhulgas u 830 juriidilise isiku ja u 14 000 füüsilise isiku puhul võis tõenäoliselt esineda kütuse väärkasutust (edaspidi ka *väärkasutuse riskiga isikud*).

Tabel 1. Ülevaade eriotstarbelise diislikütuse soetamistest põllumajanduslikul otstarbel

|  |  |  |  |  |  |  |
| --- | --- | --- | --- | --- | --- | --- |
| Aasta | Ostjate arv | Ostetud eriotstarbelise diislikütuse kogus | Väärkasutuse riskiga isikute arv | Väärkasutuse riskiga kütusekogus | Väärkasutuse riskiga aktsiisi-soodustus | Põllumajandus-sektori aktsiisi-soodustus |
| 2020 | 21 800  | 89,98 mln l | 14 830 (sh 830 juriidilist isikut, 14 000 füüsilist isikut) | 5,38 mln l  | 1,63 mln eur | 26,4 mln eur |
| 2019 | 26 502  | 81 mln l  | 17 200 (sh 1200 juriidilist isikut,16 000 füüsilist isikut) | 6,09 mln l | 2,18 mln eur | 29,5 mln eur |
| 2018 | 28 858  | 78,7 mln l | 21 356 (sh 1835 juriidilist isikut, 19 521 füüsilist isikut) | 9,45 mln l  | 3,4 mln eur | 28,3 mln eur  |

2019. aastal oli eriotstarbelise diislikütuse soodustuse kogumaht põllumajandussektorile u 29,5 mln eurot aastas (81 mln liitrit) ja 2020. aastal u 27,1 mln eurot (92,6 mln liitrit). Põllumajandustootjate konkurentsivõime tagamiseks on tegemist olulise kütuseaktsiisisoodustusega, mida kohaldatakse enamikes EL liikmesriikides.

Tabel 2. Diislikütuse aktsiisimäärade ülevaade

|  |  |  |
| --- | --- | --- |
|  | Aktsiismäär 1000 liitri kohta | Ajavahemikus01.05.2020 - 30.04.2022 |
| Eriotstarbelise diislikütuse aktsiisimäär[[4]](#footnote-4) | 133 eurot | 100 eurot |
| Diislikütuse aktsiisimäär | 493 eurot | 372 eurot |

# Allikas: Alkoholi-, tubaka-, kütuse- ja elektriaktsiisi seaduse § 69 lg 6-7, § 8516

Eeldatavasti väheneb põllumajandusliku kasutusotstarbega ostjate arv seniselt 22 000 hinnanguliselt 8900-le.

Kalandussektoris oli aktsiisisoodustuse maht 2019. a u 190 000 eurot (520 000 l) ja 2020. aastal 150 849 eurot (494 714 l). Kalanduslikul otstarbel ostis 2020. aastal aktsiisisoodustusega diislikütust 2021 isikut (sh 1481 füüsilist isikut, 365 füüsilisest isikust ettevõtjat, 175 juriidilist isikut). Kalapüügiloa omanikke on u 1500. Lisaks kasutati aktsiisivabastusega diislikütust u 2,8 mln liitrit (20 isikut).

Kehtiv seadus võimaldab enne müüki läbi viia üksnes formaalse kontrolli, mis ei taga aktsiisisoodustuse sihipärast kasutamist. Enne müüki on ostja kohustatud müüjale teatama (suuliselt) kütuse kasutusotstarbe. Seega on tegelikkuses kütust lihtne osta ning see on kättesaadav kõikidele, kes ostuhetkel ütlevad kütuse kasutusotstarbeks põllumajanduse või kalanduse. Muudatuse tulemusena ei ole eriotstarbeline diislikütus enam kättesaadav kõikidele isikutele, vaid üksnes neile, kel on vastav ostuõigus.

MTA saab väärkasutamise riski hinnata tagant järgi ning muu hulgas selle alusel, kas kütuse ostja on seotud põllumajandus- või kalandussektoriga. Arvestades väärkasutuse riskiga isikute suurt arvu, iga-aastast aktsiisialalaekumist ning MTA senist järelevalve kogemust, mis on näidanud, et tagantjärele väärkasutuse tuvastamine ei ole tõhus, on MTA esitanud ettepaneku väärkasutamist ennetada.

**Eelnõu ettevalmistaja**

Eelnõu ja seletuskirja põllumajandussektori osas on koostanud Maaeluministeeriumi maaelupoliitika ja analüüsi osakonna maamajanduse ja konkurentsipoliitika büroo nõunik Liisa Kähr (tel 625 6551, liisa.kahr@agri.ee) ning sama osakonna keskkonna- ja majandusanalüüsi büroo nõunik Katre Kirt (tel 625 6140, katre.kirt@agri.ee). Eelnõu ja seletuskirja kalandussektori osas on koostanud Maaeluministeeriumi kalamajandusosakonna turukorralduse ja kaubanduse büroo juhataja Eduard Koitmaa (tel 625 6233, eduard.koitmaa@agri.ee).

Eelnõu mõjude hindamise ja kaasamise küsimustes on konsulteeritud Maaeluministeeriumi strateegia- ja finantsosakonna nõuniku Aare Kasemetsaga (625 6132, aare.kasemets@agri.ee). Juriidilise ekspertiisi on eelnõule teinud Maaeluministeeriumi õigusosakonna nõunik Jaana Lepik (tel 625 6202, jaana.lepik@agri.ee) ja eelnõu toimetas keeleliselt sama osakonna peaspetsialist Laura Ojava (tel 625 6523, laura.ojava@agri.ee).

**Märkused**

Eelnõu väljatöötamine oli seotud Vabariigi Valitsuse tegevusprogrammi 2019–2023 tegevusega 6.24 „Vaatame üle erimärgistatud kütuse kasutamisega seotud piirangud“. Vedelkütuse erimärgistamise seaduse eelnõule ei eelnenud väljatöötamiskavatsuse koostamist, kuna tegemist on Vabariigi Valitsuse tegevusprogrammis (tegevus 6.24) kajastatud ülesandega ja võimalikke lahendusi on arutatud mitmel valitsuskabineti nõupidamisel ning eelnõuga rakendatakse EL õigust.

30.01.2020. a valitsuskabineti nõupidamisel otsustati, et Maaeluministeeriumil koostöös Rahandusministeeriumiga tuleb ette valmistada vedelkütuse erimärgistamise seaduse muutmise seaduse eelnõu koos rakendusaktide eelnõudega, mis tagavad erimärgistatud diislikütuse ostuõiguse üksnes põllumajandus- ja kalandussektori ettevõtjatele

Eelnõu on seotud Euroopa Liidu õiguse rakendamisega, et tagada põllumajanduse ja kalanduse valdkonna eriotstarbelise diislikütuse aktsiisisoodustuse kooskõla EL õigusega, eelkõige komisjoni määruse (EL) nr 651/2014 artikliga 44, komisjoni määruse (EL) nr 1388/2014 artikliga 45 ning nõukogu direktiiviga 2003/96.

Eelnõuga tehtavad muudatused ei mõjuta kehtiva seaduse § 82 sätestatud ajutist eriotstarbelise diislikütuse kasutamise võimalust kaevandamisluba omavale ettevõtjale. Ajutine aktsiisisoodustus kaevandamisluba omavale ettevõtjale rakendub tulenevalt Vabariigi Valitsuse 2020. aasta 12. märtsil välja kuulutatud eriolukorrast ajavahemikus 01.07.2020-01.04.2022.

Eelnõu ei ole seotud ühegi menetluses oleva eelnõuga.

Eelnõu seadusena vastuvõtmiseks on vajalik Riigikogu poolthäälte enamus.

Eelnõuga muudetakse vedelkütuse erimärgistamise seaduse redaktsiooni RT I, 30.06.2020, 29 ja Euroopa Liidu ühise põllumajanduspoliitika rakendamise seaduse redaktsiooni RT I, 19.02.2021, 3.

**2. Seaduse eesmärk**

Seaduse eelnõu ettevalmistamine on tingitud vajadusest vähendada eriotstarbelise diislikütuse väärkasutamist ning tagada EL kütuse aktsiisisoodustusi reguleeriva direktiivi 2003/96 ning EL riigiabi valdkonda reguleeriva määruse (EL) nr 651/2014 ja komisjoni määruse (EL) nr 1388/2014 järgmine.

Väärkasutamise vähendamiseks piiratakse eriotstarbelise diislikütuse müüki võimalikele väärkasutajatele. Eelnõuga kavandatakse muudatust, mille tulemusena ei ole eriotstarbeline diislikütus enam kättesaadav kõikidele, vaid üksnes neile ettevõtjatele, kellele PRIA on andnud eriotstarbelise diislikütuse ostuõiguse. Ostuõigus antakse põllumajandustoodete tootmisega ning kutselise kalapüügiga tegelevatele isikutele.

Eelnõu näeb ette, et kütusemüüjad saavad isiku ostuõigust kontrollida Euroopa Liidu ühise põllumajanduspoliitika rakendamise seaduse (edaspidi *ELÜPS*) alusel loodud põllumajandustoetuste ja põllumassiivide registrist x-tee või muu sobiva tehnilise lahenduse kaudu. Sobivaimad isiku tuvastamise ning päringute tegemise tehnilised lahendused leitakse PRIA eestvedamisel registri eelanalüüsi tegijaga vahemikus 1.02.2021-30.04.2021. Võimalike lahenduste osas konsulteeritakse MTÜ-ga Eesti Õliühing.

Seega ei saa muudatuste tulemusena eriotstarbelist diislikütust müüa igale soovijale, vaid üksnes neile põllumajandus- ja kalandusettevõtjatele, kellel on ostuõigus.

Eelnõuga parandatakse eriotstarbelist diislikütust ostma õigustatud isikute kindlaksmääramist, kuid jätkatakse automaatse aktsiisisoodustuse skeemiga, s.t põllumajandus- ja kalandusettevõtjad saavad eriotstarbelise diislikütuse aktsiisisoodustus kütuse ostmise hetkel.

Eelnõuga püütakse tagada, et põllumajandus- ja kalandussektoris tegutsevad ettevõtjad saaksid ostuõiguse minimaalse halduskoormusega. Seetõttu näeb ette, et:

1. enamikele ettevõtjatest antakse ostuõigust automaatselt riiklike registriandmete alusel (98% põllumajandustootjatest, 100% kutselistest kaluritest). Selleks kasutab PRIA erinevaid riiklike registrite andmeid, et teha kindlaks, kas tegemist on põllumajandustootjaga (eelkõige hinnatakse, kas isik on ettevõtja, kes on taotlenud pindalapõhiseid toetusi või peab põllumajandusloomi).
2. kui isik tegeleb põllumajandustootmisega, kuid ei ole ostuõigust saanud punkti 1 alusel saab esitada PRIA-le ostuõiguse saamiseks taotluse.

Kavandatud aktsiisisoodustuse lühikirjeldus:

* aktsiisisoodustus saadakse jätkuvalt kütuse ostmise hetkel;
* jätkatakse diislikütuse erimärgistamisega, mis võimaldab tuvastada kütuse väärkasutamist;
* kütuselimiite ei kehtestata;
* piiratakse ostjate ringi – s.t osta ei saa igaüks, vaid üksnes nn õigustatud isikute registrisse kantud isikud;
* õigustatud isikud on majandustegevusega tegelevad põllumajandustootjad ja kalapüügiloa omanikud, kes kasutavad EDK-d;
* kütusemüüjal on ligipääs õigustatud isikute registrile;
* kütusemüüja tuvastab enne müüki ostja ja tema esindaja ning kontrollib ostuõiguse olemasolu ja esindaja õigust tehingut sooritada;
* kütuse ostmisel registreerib müüja andmed ostja, ostja esindaja, kütuse koguse ja kasutusotstarbe (põllumajandus/kalandus) kohta ning esitab andmed MTA-le (sarnaselt kehtivale seadusele)

Muudatuste väljatöötamisel kaaluti peamise alternatiivina kütuse erimärgistamise lõpetamist ning kulunormide kehtestamist hektari või põllumajanduslooma kohta. Võimaliku alternatiivi osas konsulteeris Maaeluministeerium põllumajandustootjate esindusorganisatsioonide, Eesti Taimekasvatuse Instituudi ning Eesti Maaülikooliga. Alternatiivsed lahendused leidsid tugevat vastusseisu põllumajandussektori esindusorganisatsioonide poolt põhjendusega, et kulunormide kehtestamine ei arvesta põllumajandusliku tegevuse eripäradega. Samale järeldusele jõudis Eesti Taimekasvatuse Instituut.

Kulunormide kehtestamine ei arvesta põllumajandussektori eripära, kuivõrd kütuse kulu on sõltuvuses mitmetest teguritest. Keskmise kulunormi kehtestamise negatiivsete mõjude osas põllumajandussektorile esitasid 12.09.2019 MTÜ Eesti-Põllumajandus-Kaubanduskoda (EPKK), MTÜ Eestimaa Talupidajate Keskliit, Eesti Aiandusliit (ETKL), Eesti Lihaveisekasvatajate Seltsi, Eesti Noortalunike, Mahepõllumajanduse Koostöökogu, Eesti Tõuloomakasvatajate Ühistu avaliku pöördumise tolleaegsete koalitsioonierakondade esimeeste poole, kus toodi välja järgmist:

* diislikütuse aktsiisisoodustus on sektorile oluline meede;
* maksupettusega võitlemine on oluline;
* ei nõustuta hektari- ja loomapõhiste limiitide kehtestamisega (erinevad tootmistehnoloogiad, mullastik, ilmastik, kuivatid jm);
* väärkasutamise lõpetamiseks pakutakse õigustatud isikute registri sisseseadmist;
* ei toetata aktsiisivahe tagantjärgi kompenseerimist, kaasnevad likviidsusprobleemid;
* väärkasutamise vähendamise tõttu vabanevad vahendid tuleks suunata aktsiisi langetamiseks.

Eesti Aiandusliit on varasemalt (13.08.2019) täiendavalt välja toonud, et limiidid/kompensatsioonid ei arvesta aiandussektori eripära ja integreeritud taimekaitse põhimõtteid, kuivõrd üha enam kasutatakse mehhaanilist vaheltharimist ja seega vähem keemilisi taimekaitsevahendeid. Samuti märkis ETKL (22.07.2019) oma pöördumises, et kütuse kokkuhoiu vajadus suurendaks survet keemilisele taimekaitsele.

MTA andmetest nähtub, et enamus tõenäoliselt väärkasutatud eriotstarbelisest diislikütusest on ostetud tanklatest füüsiliste isikute poolt. 2020. aastal osteti eriotstarbelistdiislikütust järgmiselt:

* + ainult hulgimüügist ostis 2759 isikut;
	+ tankla- ja hulgimüügist ostis 904 isikut;
	+ seejuures hulgimüügist osteti 90% eriotstarbelise diislikütuse ostukogusest, sh väärkasutuse riskiga 1,3 miljonit liitrit ehk 1% kogu eriotstarbelise diislikütuse müügist;
	+ ainult tanklast ostis 18 692 isikut, millest väärkasutuse risk oli 15 014 isiku (sh 14 244 füüsilise isiku) puhul;
	+ ainult tanklatest osteti 10% eriotstarbelise diislikütuse ostukogusest, sh väärkasutuse riskiga 4 miljonit liitrit ehk 4% kogu eriotstarbelise diislikütuse müügist, kuid 41% kogu eriotstarbelise diislikütuse jaemüügist tanklatest;
	+ Alla 25 liitri aastas ostab u 5000 isikut aastas, mis võib viidata eksimustele eriotstarbelise diislikütuse ostmisel. Eeldatavasti ostavad süsteemsed eriotstarbelise diislikütuse väärkasutajad suuremad kütusekoguseid.

Alates 1. juulist 2017 tuleb eriotstarbelise diislikütuse väärkasutajal lisaks rahatrahvile tasuda ka aktsiisivahe. 2020. aastal tasuti aktsiisivahe 55 544 liitri eriotstarbelise diislikütuse mitteotstarbekohase kasutamise eest kokku summas 19 977 eurot 28 isikule.

Vedelkütuse erimärgistamise seadus võimaldab erimärgistatud vedelkütuse ebaseadusliku kasutamise eest karistada füüsilisi isikuid rahatrahviga kuni 300 trahviühikut ja juriidilisi isikuid rahatrahviga kuni 3200 eurot.

Väärteomenetluse tulemusena karistati 2019. aastal kokku 112 isikut (nendest kaks juriidilist isikut ja 110 füüsilist isikut), 2020. aastal kokku 93 isikut (1 juriidiline isik ja 92 füüsilist isikut). 2019. aastal määras MTA eriotstarbelise diislikütuse väärkasutamise eest trahve kokku summas 35 908 eurot ja 2020. aastal kokku summas 28 340 eurot. Keskmine määratud trahvi summa 2019. aastal oli füüsiliste isikute puhul 311,89 eurot ja 2020. aastal 297,18 eurot. Sellises suuruses trahvid ei suuna rikkujaid üldjuhul õiguskuulekale käitumisele ehk on vähemõjusad. Ka tuleb arvestada, et vahelejäämise risk on madal.

Viidatud asjaolud kokku loovad rikkuja jaoks olukorra, kus ollakse valmis riskima vahelejäämisega saadava maksueelise nimel kuivõrd aktsiisivahelt saadav kasu on suurem kui vahele jäämisel makstav võimalik trahv. Lõpetatud väärteomenetluste vähesus tuleneb asjaolust, et maksuhalduril on tagant järgi keeruline väärkasutamist tõendada. Samuti on menetluse tulu-kulu suhe ebamõistlik. Seetõttu on kõik väärteo korras karistamised on seotud maanteerikkumistega.

EMTA andmetel jättis 2017. aastal u 38% aktsiisivahest tasumata ning lisaks 26% isikutest, kelle puhul on tuvastatud kütuse väärkasutamine, jätkas eriotstarbelise diislikütuse soetamist.

Järelevalve keerukuse osas on MTA toonud välja järgmised aspektid:

* puudub võimalus kontrollida, kuidas toimus ostja (nii juriidiline kui ka füüsiline isik) isiku tuvastamine eriotstarbelise diislikütuse ostmisel;
* isikud ei ole kättesaadavad (nt ei vasta pöördumisele);
* rikkumise tuvastamine on keeruline (proovide võtmine ei ole võimalik või on raskendatud, põllumajandusliku tegevusala piiritlemine);
* aktsiisivahe ja trahvide sissenõudmine on kulukas (menetluskulu võib ületada aktsiisivahe ja trahvina saadava tulu), isik on maksejõuetu ja seetõttu jäävad määratud summad tasumata.

**3. Eelnõu sisu ja võrdlev analüüs**

Seaduseelnõu koosneb kolmest paragrahvist, millest esimeses tehakse muudatused vedelkütuse erimärgistamise seaduses (edaspidi *VKEMS*), teises muudetakse ELÜPS-i ja kolmandas sätestatakse seaduse jõustumine.

Eriotstarbelise diislikütusena käsitletakse VKEMS rakendamisel  ATKEAS § 19 lõikes 7  kohaselt eriotstarbelist diislikütust, mis on erimärgistatud vedelkütuse erimärgistamise seaduses sätestatud korras ja mille KNi kaheksa numbrit on 2710 19 29, 2710 19 43, 2710 19 46, 2710 19 47, 2710 20 11, 2710 20 15 või 2710 20 17.

**Eelnõu § 1 punktiga 1** täiendatakse paragrahvi 11 pealkirja sõnadega „ja ostmine“ kuna paragrahvis reguleeritakse ka eriotstarbelise diislikütuse ostmisega seonduvat.

**Eelnõu § 1 punktiga 2** muudetakse paragrahvi 11 lõike 1 punkti 1, mis kehtivas seaduses annab loa kasutada eriotstarbelist diislikütust põllumajanduses kasutatavas masinas, traktoris ja liikurmasinas ning kuivatis põllumajandustoodete kuivatamiseks. Muudatusega täiendatakse sõnastust õigusselguse eesmärgil, et tuleks selgelt välja eriotstarbelise diislikütuse kasutamise eesmärk. Seetõttu näeb eelnõu ette, et eriotstarbelist diislikütust võib kasutada põllumajandustoodete tootmise eesmärgil põllumajanduses kasutatavas masinas, traktoris ja liikurmasinas ning kuivatis põllumajandustoodete kuivatamiseks.

**Muudatus on seotud eelnõu § 1 punktiga 5**, mille kohaselt täiendatakse paragrahvi 11 lõikega 7 ning mis sätestab, et põllumajandustoodete tootmine käesoleva seaduse tähenduses on komisjoni määruse (EL) nr 651/2014 artikli 2 punktis 9 sätestatud tegevus. Kuna aktsiisisoodustuse rakendamisel kohalduvad EL riigiabi õigusaktid, eelkõige määrus (EL) nr 651/2014 art 44, siis tuleb põllumajanduse defineerimisel rakendada samas määruses kasutatavaid mõisteid.

Viidatud määruse artikli 2 lõikest 9 tuleneb, et põllumajanduslikuks tegevuseks loetakse Euroopa Liidu toimimise lepingu I lisas loetletud põllundus- ja loomakasvatussaaduste tootmist ilma täiendava töötlemiseta kõnealuste toodete olemust muutmata.[[5]](#footnote-5) Seejuures sätestab art 2 p 11, põllumajandustooted on I lisas loetletud tooted, välja arvatud Euroopa Parlamendi ja nõukogu 11. detsembri 2013. aasta määruse (EL) nr 1379/2013 I lisas loetletud kalandus- ja vesiviljelustooted.

**Eelnõu § 1 punktiga 3** asendatakse paragrahvis 11 lõikes 4 sõna „sisevetes“ sõnadega „siseveekogudes, sealhulgas nendes siseveekogudes, mida läbib riigipiir ning seaduses kasutatakse edaspidi koos terminit „sisevetes“. Komisjoni määruse (EL) nr 1388/2014 artikli 45 tähenduses on siseveed maismaal paiknevad veed, näiteks jõed ja järved. Muudatus on vajalik, et seaduses oleks üheselt mõistetav, et sisevete mõiste laieneb ainult maismaal paiknevatele veekogudele.

**Eelnõu § 1 punktiga 4** täiendatakse paragrahvi 11 lõikega 5.

Paragrahvi 11 lisatava lõikega 5 luuakse võimalus aktsiisisoodustust rakendada ka komisjoni vähese tähtsusega abi määruste alusel. Kehtiva seaduse § 11 lõigete 3 ja 4 kohaselt kohaldatakse aktsiisisoodustuse rakendamisel Euroopa Komisjoni grupierandi määruseid: põllumajandustootjale kohaldub komisjoni määrus (EL) nr 651/2014 ning kalandussektoris komisjoni määrus (EL) nr 1388/2014. Nimetatud määrused näevad ette, et aktsiisisoodustus peab olema kooskõlas direktiiviga 2003/93.

Kõnealustes määrustes on üldreeglina sätestatud, et abi ei ole lubatud anda raskustes olevatele ettevõtjatele[[6]](#footnote-6). Siiski tulenevalt põllumajandussektori eripärast ei ole selline nõue alati põhjendatud (näiteks olukorras, kus ebasoodsate ilmastikutingimuste, loomahaiguste vm tõttu on põllumajandustootja finantsnäitajad langenud alla lubatud määrata, teisalt on vajalik jätkata taimekasvatustöödega, lõpule viia saagikoristus, hoolitseda loomade eest jne). Seetõttu näeb eelnõu ette võimaluse rakendada komisjoni vähese tähtsusega abi määruseid olukorras, kus üldine grupierandi määruse (EL) nr 651/2014 või määrus (EL) nr 1388/2014 artikkel 45 ei ole kohaldatav.

**Eelnõu punktiga 5** lisatava lõike 6 kohaselt võib eriotstarbelist diislikütust osta ja kasutada üksnes isik, kellele on käesoleva seaduse alusel antud eriotstarbelise diislikütuse ostuõigus. Kui täna piisab eriotstarbelise diislikütuse ostmiseks pelgalt suusõnalisest kinnitusest, et kütust kasutatakse põllumajanduses või kalanduses, siis eelnõu kohaselt on ostuõigus üksnes isikutel, kellele PRIA ostuõiguse on andnud. Ostuõiguse kohustus ei laiene kutselise kalapüügi korral isikutele, kes ostavad eriotstarbelist diislikütust alkoholi-, tubaka-, kütuse- ja elektriaktsiisi seaduses sätestatud alustel ja tingimustel.

Müüjal on lubatud eriotstarbelist diislikütust müüa üksnes isikutele, kel on vastav ostuõigus. Muudatuste täpsem ülevaade antakse järgnevates paragrahvides.

**Eelnõu § 1 punktiga 6** muudetakse VKEMS-i § 12 teksti.

Eelnõu § 12 lõige 1 reguleerib eriotstarbelise diislikütuse ostmisel ostja ja ostja esindaja tuvastamist. Müüja kohustuseks on ostja ja ostja esindaja isikusamasuse tuvastamine isikut tõendava dokumendi alusel või muul usaldusväärsel viisil, sealhulgas e-identimise ja e-tehingute usaldusteenuste vahendeid kasutades.

Eelnõu § 12 lõike 2 kohaselt on eriotstarbelise diislikütuse müüja kohustatud enne müüki veenduma, kas ostjal on põllumajandustoetuste ja põllumassiivide registri andmetel eriotstarbelise diislikütuse ostuõigus ning esindajal eriotstarbelise diislikütuse ostmiseks esindusõigus. Kui isik esindab mitut eriotstarbelise diislikütuse ostuõigusega isikut peab müüja tegema kindlaks (küsima), millist neist ostu sooritades esindatakse. Isikute ostuõiguse ning esindusõiguse üle peab arvestust PRIA. Ostuõigused olemasolu andmed kannab PRIA põllumajandustoetuste ja põllumassiivide registrisse, mille üheks osaks on nn õigustatud isikute register.

Registri tegevus on reguleeritud Vabariigi Valitsuse 06.02.2015. a määrusega nr 14 „Põllumajandustoetuste ja põllumassiivide registri põhimäärus“ ning ELÜPS §-iga 98 jj. Seejuures muudetakse eelnõu §-iga 2 ELÜPS § 98 lõiget 5, millega laiendatakse põllumajandustoetuste ja põllumassiivide registri pidamise eesmärki.

Muudatuse kohaselt kontrollib müüja ostuõigust põllumajandustoetuste ja põllumassiivide registrist x-tee või muu sobiva tehnilise lahenduse kaudu. Müüjal on ligipääs faktile, kas ostjal on ostuõigus, milline on kütuse kasutusotstarve ja kas esindajal on vastava isiku esindusõigus eriotstarbelise diislikütuse ostmiseks.

PRIA koostöös AS-iga Finestmedia on läbi viimas registri eelanalüüsi, mille käigus selgitatakse välja parimad tehnilised võimalused isiku tuvastamiseks, millised on sobivaimad tehnilised võimalused eriotstarbelise diislikütuse müüjatele ostuõiguse kontrollimiseks. Maaeluministeerium ning PRIA konsulteerivad registri eelanalüüsi käigus analüüsi teostaja ettepanekuid MTÜ-ga Eesti Õliühing. Registri eelanalüüsi lõpptulemuste esitlemine on kavandanud 30.04.2021.

Eelnõuga muudetav § 12 lõige 3 sätestab, millised andmed eriotstarbelise diislikütuse müüja MTA-le esitab. Ka kehtiva seaduse kohaselt peab müüja vastavad andmed MTA-le esitama. Müüjal on vajalik MTA-le esitada ostja andmed (nt konkreetse äriühingu andmed) ja müüdud kütuse andmed. Uue andmekoosseisuna tuleb müüjal MTA-le esitada ostja esindaja nimi ning isikukood. Eelnõu kohaselt märgib eriotstarbelise diislikütuse müüja üles järgmised andmed ning edastab need koos teiste vedelkütuse seaduse § 7 lõike 3 alusel kehtestatud andmetega Maksu- ja Tolliametile:

1) ostja nimi ja registrikood;

2) ostja esindaja nimi ja isikukood;

3) ostja eriotstarbelise diislikütuse kasutusotstarve.

Arvestades eelnõus tehtavaid muudatusi, ei pea ostja kasutusotstarvet müüjale enam (suuliselt) deklareerima, kuna müüja kontrollib kasutusotstarvet õigustatud isikute registrist. Erandina on müüjal vajalik kasutusotstarvet küsida üksnes juhul, kui ostjal on ostuõigus nii põllumajanduse kui kalanduse valdkonnas (muudetav § 12 lg 2 viimane lause).

Eelnõuga muudetav § 12 lõige 4 sätestab, mis juhtudel on eriotstarbelise diislikütuse müüja kohustatud müügist keelduma. Eelnõu kohaselt on müüja kohustatud keelduma eriotstarbelise diislikütuse müügist järgmistel juhtudel:

1) isik ei võimalda isikusamasuse tuvastamist. Sellisel juhul ei ole müük lubatud, kuna müüjal puudub võimalus kontrollida, kas isikul on ostuõigus (11 lg 5). Isiksusesamasuse tuvastamise mitte võimaldamiseks loetakse muuhulgas ka isikut tõendava dokumendi esitamist, mille kehtivusaeg on lõppenud;

2) ostjal puudub ostuõigus – müük ei ole lubatud kuivõrd osta võib üksnes ostuõigusega isik (11 lg 5);

3) isikul puudub tehingu tegemiseks esindusõigus. Esindaja ostusid käsitletakse riigiabina esindatavale ning kui puudub teave, keda esindatakse ei ole võimalik kontrollida ostja ostuõiguse kehtivust. Esindusõigus puudub ka juhul, kui andmed volituse või seadusjärgse esindusõiguse kohta ei ole nähtavad põllumajandustoetuste ja põllumassiivide registrist;

4) isiku tegevus on lubatud kasutusotstarbega ilmselges vastuolus, eelkõige kütuse tankimine § 11 lõige 1 punktis 1 nimetamata mootorsõidukisse. Säte lisatakse eelnõusse õigusselguse eesmärgil kuivõrd senine praktika on tekitanud vaidlusi, millistesse sõidukitesse eriotstarbelise diislikütuse tankimine on lubatud, sealhulgas kas sõiduautosse tankimine on lubatud. Kuigi keeld on tuletatav ka kehtiva seaduse § 11 lõike 1 punktist 1, siis ennetamaks jätkuvaid vaidlusi, on vajalik eelnõu täiendamine. Seega, näiteks olukorras, kus isiku ostuõigus on tuvastatud, kuid ostja tangib või ilmselgelt kavatseb tankida eriotstarbelist diislikütust sõiduautosse, peab müüja müümisest keelduma (sh ostu katkestama).

Eelnõuga lisatakse § 12 lõige 5. Muudatus näeb ette erandliku võimaluse eriotstarbelise diislikütuse müügiks olukorras, kus senine ostuõiguse omaja ei saa kütust ise kasutada.

Kütusemüük on üldreeglina reguleeritud üksikasjalikult vedelkütuse seaduses. Erandi tegemine on põhjendatud, et tagada õiguspärased võimalused eriotstarbelise diislikütuse võõrandamiseks.

Eelnõu näeb ette, et maksuhaldur võib lubada isiku taotluse alusel eriotstarbelise diislikütust võõrandada teisele eriotstarbelise diislikütuse ostuõigust omavale isikule kui:

1. PRIA on tunnistatud ostuõiguse kehtetuks;
2. või kui ostuõigust omaval isikul ei ole eriotstarbelist diislikütust võimalik enam ise võimalik kasutada.

Sarnane lähenemine on kasutusel aktsiisivaba kauba võõrandamisel (ATKEAS § 698).

Eelnõuga lisatakse § 12 lõige 6. Täiendus näeb ette, et eriotstarbelise diislikütuse müüja seaduslik esindaja on kohustatud korraldama käesolevas paragrahvis toodud kohustuste nõuetekohase täitmise. Muudatus on ajendatud Riigikohtu praktikast ning arvesse on võetud ka maksukorralduse seaduses (§ 8). Riigikohus on juriidilise isiku vastutuse osas korduvalt märkinud, et kui seadusandja on teatud erivaldkondades (nt maksuõigus) otsustanud luua regulatsiooni, mis paneb juriidilise isiku esindajale selgesõnalise kohustuse korraldada juriidilise isiku valdkonnaspetsiifiliste kohustuste täitmine (vt nt maksukorralduse seaduse § 8), ei saa teistes erivaldkondades asuda analoogset kohustust tuletama abstraktsest üleüldisest hoolsuskohustusest.[[7]](#footnote-7)

**Eelnõu § 1 punktiga 7** sätestatakse, et riigiabi saaja ei tohi olla raskustes olev ettevõtja komisjoni määruse (EL) nr 651/2014 artikli 2 punkti 18 tähenduses või komisjoni määruse (EL) nr 1388/2014 artikli 3 lõikes 5 tähenduses, kui selline nõue tuleb asjakohastest Euroopa Liidu õigusaktidest. Üldreeglina ei ole raskustes ettevõtjatele riigiabi andmine nimetatud määruste alusel lubatud, kuid seoses Covid-19 puhanguga on Euroopa Komisjon ajutiselt leevendanud riigiabi nõudeid ning määruste muudatusega[[8]](#footnote-8) näinud ette ajutise erandi. Tingimused, mille puhul loetakse ettevõtja raskustes olevaks on sätestatud komisjoni määruse (EL) nr 651/2014 artikli 2 punktis 18 tähenduses või komisjoni määruse (EL) nr 1388/2014 artikli 3 lõikess 5.

**Eelnõu § 1 punktiga 8** muudetakse paragrahvi 13 lõiget 4. Säte reguleerib, millisel juhul nõuab riigiabi tagasi PRIA ning millisel juhul MTA. Kui pärast riigiabi andmist selgub, et põllumajanduses või kutselisel kalapüügil sisevetes kasutatava eriotstarbelise diislikütuse kasutaja ei vastanud eriotstarbelise diislikütuse ostmise ajal paragrahvi 13 lõikes 3 või 31 sätestatud nõudele, nõuab PRIA riigiabi abi saajalt tagasi. Seega nõuab PRIA riigiabi tagasi, kui põllumajanduses ja kutselisel kalapüügil sisevetes kasutatava eriotstarbelise diislikütuse kasutaja:

1. on raskustes olev ettevõtja, kellele ei ole võimalik kohaldada ka komisjoni määrust (EL) nr 1408/2013 (lõige 31);
2. ettevõtjal on eriotstarbelise diislikütuse ostmise ajal olla täitmata komisjoni määruse (EL) nr 651/2014 artikli 1 lõikes 4 või määruse (EL) nr 1388/2014 artikli 1 lõikes 3 nimetatud Euroopa Komisjoni korraldus ebaseaduslikuks ja siseturuga kokkusobimatuks tunnistatud riigiabi tagasimaksmise kohta (lõige 3).

Muul juhul, eelkõige aktsiisisoodustuse mittesihipärasel kasutamisel, nõuab ebaseadusliku või väärkasutatud riigiabi tagasi Maksu- ja Tolliamet.

**Eelnõu § 1 punktiga 9** täiendatakseVKEMS-i §-dega 31–37, mis sätestavad, kuidas antakse ostuõigus põllumajandus- ja kalandussektoris tegutsevatele ettevõtjatele. Eelnõu kohaselt võib edaspidi eriotstarbelist diislikütust osta ja kasutada üksnes isik, kellele on PRIA andnud ostuõiguse.

Paragrahv 31 sätestab, kellel on õigus ostuõigusele. Ostuõiguse võivad saada järgmised majandustegevusega tegelevad isikud:

1) füüsilisest isikust ettevõtja või juriidiline isik, kes tegeleb põllumajandustoodete tootmisega;

2) põllumajanduslikke teenustöid osutav füüsilisest isikust ettevõtja või juriidiline isik;

3) kaluri kalapüügi luba omav füüsilisest isikust ettevõtja või juriidiline isik.

Põllumajandussektoris on võimalik u 98-99% isikutele anda ostuõigus registriandmete alusel automaatselt seaduses sätestatud kriteeriumite täitmisel. Ostuõiguse andmiseks taotluse alusel on PRIA-l vaja menetleda hinnanguliselt 100–120 taotlust. Millistel tingimustel ostuõigus antakse, täpsustatakse järgnevates paragrahvides (§ 32-34).

Võimalus osta ja kasutada madalama aktsiisimääraga diislikütust kujutab endast riigi poolt antavat abi. Nõukogu direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik (ELT L 283, 31/10/2003, lk 51 - 70) artikli 8 lõike 2 kohaselt on madalam maksustamine lubatud muu hulgas põllumajanduses ja aianduses tööstuslikel ja kaubanduslikel eesmärkidel ning artikli 15 lõike 1 f kohaselt kalapüügil. Tegemist on Euroopa Liidu toimimise lepingu artikli 107 kohase riigiabiga, mille Euroopa Komisjon on tunnistanud teatud tingimuste täitmise korral siseturuga kokkusobivaks (komisjoni määrus (EL) nr 651/2014 art 44 ja komisjoni määrus (EL) nr 1388/2014 art 45). Kuivõrd madalamat kütuse aktsiisimäära on võimalik kohaldada riigiabina tööstuslikel ja kaubanduslikel eesmärkidel, on ostuõiguse sihtgrupp isikud, kes tegelevad majandustegevusega ehk ettevõtjad.

Põllumajandustoodete esmatootmist tuleb sisustada läbi komisjoni määruse (EL) nr 651/2014 art 2 punkti 9, mille kohaselt põllumajandustoodete esmatootmine on Euroopa Liidu Toimimise Lepingu lisas I loetletud põllundus– ja loomakasvatussaaduste tootmine ilma täiendava töötlemiseta kõnealuste toodete olemust muutmata. Lisaks on ostuõigus võimalik saada põllumajanduslike teenustööde osutamisel. Majandustegevuse sisustamisel lähtutakse EL konkurentsiõiguse põhimõtetest, mille kohaselt on määrav asjaolu, kas isik osaleb majandustegevuses (pakub kaupasid või teenuseid) olenemata isiku juriidilisest vormist. Seejuures ei ole kasumi teenimine määrava tähtsusega.[[9]](#footnote-9)

Ostuõiguse saajate hulka võivad kuuluda seega füüsilisest isikust ettevõtjad kui ka juriidilised isikud. Eelnõuga ei tehta vahet, kas tegemist on eraõigusliku või avalik-õigusliku juriidilise isikuga. Eelkõige põllumajanduslikus valdkonnas on mitmeid põllumajandusalast haridust pakkuvaid koole ja ka hallatavaid riigiasutusi, kes muu hulgas tegelevad põllumajandustoodete tootmisega, kuid nende tegevuse eesmärk ei ole tulu saamine. Samaväärselt võivad ostuõiguse saada ka näiteks mittetulundusühingud, kes põllumajandustoodete tootmisega tegelevad. Seetõttu on eelnõusse sarnaselt majandustegevuse seadustiku üldosa seadusega toodud erisus, mille kohaselt juriidilise isiku, sealhulgas avalik-õigusliku juriidilise isiku tegevus eriotstarbelise diislikütuse kasutamisel põllumajanduses ja kutselisel kalapüügil sisevetes loetakse majandustegevuseks ka juhul, kui selle eesmärgiks ei ole tulu saamine.

Millised põllumajanduslikud tegevusalad ostuõiguse andmisel arvesse võetakse, ei ole piiratud, niikaua kui see tegevus jääb põllumajandustoodete esmatootmise etappi (põllumajandustoote definitsiooni on selgitatud eelnõu § 1 punkti 2 juures). Seega võetakse arvesse peamiselt kõik Eesti majanduse tegevusalade klassifikaatori A alajao kõik taime- ja loomakasvatuse aga ka neid teenindavad tegevusalad. Eriotstarbelist diislikütust saavad kasutada ka põllumajandusliku teenustöö osutajad, kes osutavad põllumajanduslikke teenustöid muuhulgas ka füüsilistele isikutele. Põllumajandusliku teenustöö osutamine on Eesti majanduse tegevusalade klassifikaatori mõistes käsitletav põllumajandust abistava tegevusalana kuuludes A alajakku 016 (põllumajandust abistavad tegevusalad), kuhu kuuluvad tasu eest või lepingu alusel tehtavad põllumajandusliku tootmisega seotud kõrvaltegevused.

On oluline, et ostuõiguse olemasolu ei anna piiramatut õigust eriotstarbelise diislikütuse kasutamiseks. Eriotstarbelist diislikütust on lubatud kasutada ostuõigusega isikul põllumajandustoodete tootmiseks põllumajanduses kasutatavas masinas, traktoris ja liikurmasinas ning kuivatis põllumajandustoodete kuivatamiseks (VKEMS § 11 lg 1 p 1). VKEMS § 11 lõige 2 täpsustab, et põllumajanduses kasutatava masinana ei käsitata mootorsõidukit liiklusseaduse mõistes ning vee- ja raudteesõidukit. Seega näiteks loomade veol veoautoga ei ole eriotstarbelise diislikütuse kasutamine lubatud, samuti traktori kasutamisel mittepõllumajanduslikel tegevustel. Traktori ja liikurmasina mõiste sisustamisel saab lähtuda liiklusseaduses kasutatavates mõistetest ning seda ka olukorras, kus traktor ja liikurmasin ei liigu avalikel teedel ning seega ei pruugi olla liiklusregistrisse kantud.

Paragrahvist § 31 tuleneb, et ostuõigust ei saa füüsilised isikud, kes ei tegutse füüsilisest isikust ettevõtjana. ELÜPS alusel antava ühtse pindalatoetuse taotlustest ilmneb, et 5% kogu ühtse pindalatoetuse toetusõiguslikust pinnast on märgitud füüsiliste isikute pindalatoetuste taotlustele.

Aastas registreeritakse erimärgistatud diislikütuse oste ligikaudu 20 000 füüsilise isiku nimele. 2018. aastal oli nende hulgas üksnes 1464 füüsilist isikut, kelle toetuse taotluse menetlemise käigus on tuvastatud põllumajandusmaa kasutamine või kes omas põllumajandusloomade registri andmetel põllumajandusloomi. Nende aastane aktsiisisoodustus oli kokku 0,4 miljonit eurot. Ilma soodustuseta suureneks nende isikute kütusekulu olenevalt aastasest ostukogusest 1,45-3726 eurot aastas. Seejuures on tõenäoline, et suuremad ostud on tehtud ettevõtte tarbeks, kuid ostu tehes ei ole esitatud volikirja ning ost on registreeritud füüsilise isiku nimele.

Seevastu oli 2018. aastal pindalatoetuste taotlejate ja loomapidajate hulgas 10 434 isikut (neist 6454 füüsilised isikud, kellest omakorda oli 2079 füüsilisest isikust ettevõtjat, ja 1901 äriühingut), kelle puhul ei tuvastatud eriotstarbelise diislikütuse ostu. Tõenäoliselt on nende hulgas samuti isikuid, kus pindalatoetust taotleb majapidamise või ettevõtte üks esindaja, kuid erimärgistatud diislikütuse ostud vormistab teine. Seega korrastab õigustatud isikute nimekirja loomine soodustuse saajate ringi.

Kalandussektoris saab ostuõiguse kaluri kalapüügi luba omav füüsilisest isikust ettevõtja või juriidiline isik. Kalandussektoris on ostuõigus 100% ulatuses automaatselt antav s.t taotluse esitamine PRIA-le ei ole vajalik.

Lisatava § 32 lõike 3 kohaselt peab eriotstarbelise diislikütuse ostuõigust omav isik viivitamata teavitama PRIA-t oma tegevuses toimunud muudatusest või ilmnenud asjaolust, mis võib mõjutada isikule antud ostuõiguse kehtivust. PRIA tunnistab ostuõiguse kehtetuks muu hulgas olukorras, kui isiku tegevus põllumajandustoodete tootmise või kutselise kalapüügi tegevusalal on lõppenud. Samuti olukorras, kus isik teatab ostuõigusest loobumisest (ostuõiguse kehtetuks tunnistamist on täpsemalt selgitatud eelnõusse lisatava § 35 juures). Isik, kes jätkab eriotstarbelise diislikütuse kasutamisega, kui tema tegevus lubatud tegevusalal on faktiliselt lõppenud, paneb toime õigusrikkumise, mille eest MTAvõib karistada rahatrahviga (§ 62).

Seaduse § 32 lõike 3 kohaselt nähakse analoogselt seaduse § 11 lõikega 6 ostuõigust omav isiku seaduslik esindajale kohustus korraldada käesolevas seaduses sätestatud kohustuste nõuetekohane täitmine. Eelkõige tähendab see kohustust korraldada ostuõiguse alusel ostetud kütuse kasumine seaduse § 11 lõikes 1 sätestatud kasutusotstarbel. Muudatus on ajendatud Riigikohtu praktikast, kus Riigikohus on juriidilise isiku vastutuse osas korduvalt märkinud, et kui seadusandja on teatud erivaldkondades (nt maksuõigus) otsustanud luua regulatsiooni, mis paneb juriidilise isiku esindajale selgesõnalise kohustuse korraldada juriidilise isiku valdkonnaspetsiifiliste kohustuste täitmine (vt nt maksukorralduse seaduse § 8), ei saa teistes erivaldkondades asuda analoogset kohustust tuletama abstraktsest üleüldisest hoolsuskohustusest. Seetõttu on lisatud ka ostuõiguse omaniku seaduslikule esindajale kohustus tagada eriotstarbelise diislikütuse kasutamine selliselt, et kütuse kasutamise tegevusteks, mis ei ole lubatud oleks välistatud.

**VKEMS-i täiendatakse §-ga 32**„Põllumajanduses ja kutselisel kalapüügil sisevetes kasutatava eriotstarbelise diislikütuse ostuõiguse andmine isiku taotluseta“.

Muudatuste eesmärk on hoida halduskoormus ettevõtjate jaoks minimaalne. Seetõttu on põllumajandus- ja kalandussektoris ostuõiguse saamiseks kaks alternatiivi:

1. registriandmete alusel automaatne ostuõiguse saamine – s.t ostuõiguse saamiseks ei ole vajalik esitada taotlust. PRIA hindab seda, kas tegemist on põllumajandustootja või kutselise kaluriga erinevate riiklike registri andmete alusel (seadusesse lisatav § 32);

2) taotluse alusel ostuõiguse saamine – s.t ostuõiguse saamiseks tuleb esitada PRIA-le e-taotlus (lisatavad § 33 ja 34).

Arvestades ostuõiguse saajate sihtgrupi suurust on eelnõu väljatöötamisel arvestatud sellega, et ostuõiguse saaks anda riiklike andmebaaside andmete alusel automatiseeritult maksimaalsel hulgal. Enamik põllumajandus- ja kalandussektori ettevõtjatest saab ostuõiguse automaatselt ilma isiku taotluseta – ostuõigus loetakse antuks isikutele, kelle kõnealuses paragrahvis sätestatud muu haldusmenetluse raames on teatud kriteeriumite täitmine juba tuvastatud.

Paragrahvis 31  kehtestatud kriteeriumitele vastavust kontrollitakse automaatselt andmekogudes olevate andmete alusel ning kanne põllumajandustoetuste ja põllumassiivi registrisse tehakse automaatselt, ametniku sekkumiseta. Automaatkanne loetakse registripidaja tehtud kandeks. Kande tegemine ei ole haldusakt vaid toiming. Kaalutlusõigust ei ole vajalik rakendada.

Eelkõige on vajalikud põllumajandustoetuste ja põllumassiivide registri[[10]](#footnote-10), põllumajandusloomade registri[[11]](#footnote-11), kutselise kalapüügi registri[[12]](#footnote-12) ning äriregistri andmed. Eelnõu § 32 lõike 2 kohaselt tekib isiku eriotstarbelise diislikütuse ostuõigus põllumajandustoetuste ja põllumassiivide registrisse ostuõiguse kande tegemisest.

Seega, automatiseeritud korras loetakse ostuõigus antuks füüsilisest isikust ettevõtjatele ning juriidilistele isikutele, kelle puhul on võimalik põllumajandusliku majandustegevusega tegelemist võimalik registripõhiselt kontrollida.

Isiku taotluseta loetakse eriotstarbelise diislikütuse ostuõigus antuks järgmistele majandustegevusega tegelevatele isikutele:

1) juriidiline isik või füüsilisest isikust ettevõtja, kellele on täies või osalises ulatuses määratud Euroopa Liidu ühise põllumajanduspoliitika rakendamise seaduse alusel ühtne pindalatoetus või ühise põllumajanduspoliitika kohane pindalaga, välja arvatud metsamaaga, seotud maaeluarengu toetus (edaspidi koos *pindalatoetus*).

Nimetatud sihtgrupp moodustab suurima osa eriotstarbelise ostuõiguse saajatest (ca 7600 isikut).

Kuivõrd ELÜPS aluseid rakendatakse mitmeid pindalatoetusi, siis parema arusaadavuse tagamiseks võib § 32 lõike4 kohaselt võib valdkonna eest vastutav minister kehtestada määrusega ELÜPSi alusel ühise põllumajanduspoliitikaga kaasnevate pindalaga seotud toetuste loetelu, mille saamisel loetakse isikule ostuõigus antuks. Loetelu kehtestatakse õigusselguse eesmärgil. Metsamaale makstavaid toetusi arvesse ei võeta[[13]](#footnote-13). 2020. aastal antakse ELÜPSi[[14]](#footnote-14) alusel järgmiseid pindalatoetusi:

1. põllumajanduse otsetoetus[[15]](#footnote-15);
2. keskkonnasõbraliku majandamise toetus;
3. keskkonnasõbraliku köögivilja-, ravimtaime- ja maitsetaimekasvatuse ning maasikakasvatuse toetus;
4. keskkonnasõbraliku puuvilja- ja marjakasvatuse toetus[[16]](#footnote-16);
5. piirkondlik mullakaitse toetus;
6. piirkondlik veekaitse toetus;
7. kohalikku sorti taimede kasvatamise toetus;
8. poolloodusliku koosluse hooldamise toetus[[17]](#footnote-17);
9. mahepõllumajandusele ülemineku toetus ja mahepõllumajandusega jätkamise toetus;
10. Natura 2000 alal asuva põllumajandusmaa kohta antav toetus[[18]](#footnote-18).

Erinevatel pindalatoetustel on erinevad toetuse määramise ehk toetuse saamiseks esitatud taotluse rahuldamise ajad, mistõttu erineb ka isikute ostuõiguse määramise algusaeg. Suurema osa ostuõiguse saajatest moodustavad otsetoetuste, sh ühtse pindalatoetuse saajad, kus toetuse määramise otsused tehakse hiljemalt 10. detsembriks. Keskkonnasõbraliku majandamise (sh keskkonnasõbraliku puuvilja- ja marjakasvatuse) toetuse määramise otsused tehakse hiljemalt 10. veebruariks.

2) juriidiline isik või füüsilisest isikust ettevõtja, kelle puhul on PRIA ELÜPSi alusel ettevõtja pindalatoetuse taotluse menetlemise käigus kindlaks teinud, et isiku kasutuses on pindalatoetuse saamiseks nõutaval määral põllumajandusmaad (2020. a oli ca 18 isikut 650 ha kohta).

Eriotstarbelise diislikütuse ostuõigus on ka ettevõtjal, kes taotles pindalatoetust, aga kelle pindalatoetuse taotlus jäeti rahuldamata, kuid taotluse menetlemise käigus tegi PRIA kindlaks, et isiku kasutuses on toetusõiguslik põllumajandusmaa. 2020. a ühtse pindalatoetuse näitel oli selliseid ettevõtjaid ca 18 (taotleja kohta üle 1 ha), kelle pindalapõhise toetuse taotlust küll erinevatel põhjustel ei rahuldatud, kuid kelle taotluse menetlemise käigus tegi PRIA kindlaks taotleja kasutuses oleva põllumajandusmaa. Nendele isikutele on samuti ostuõiguse andmine § 32 alusel isiku avalduseta põhjendatud, sest pindalatoetuse menetlemise käigus on toetusõiguslik põllumajandusmaa kindlaks tehtud ning sellest võib järeldada, et isik tegeleb põllumajandustoodete tootmisega.

3) juriidiline isik või füüsilisest isikust ettevõtja, kes peab põllumajandusloomade registri andmetel valdkonna eest vastutava ministri kehtestatud hulgal põllumajandusloomi ja mesilasperesid ning talle on antud loomatauditõrje seaduse alusel tegevusluba loomapidamiseks või ta on esitanud majandustegevusteate loomapidamise kohta (ca 1100 isikut).

VKEMS-i lisatava § 32 lõike3 kohaselt kehtestab lõike 1 punktis 3 nimetatud põllumajandusloomade ja mesilasperede arvu, sealhulgas põllumajandusloomade loomühikuteks ümberarvutamise koefitsiendid valdkonna eest vastutav minister määrusega. Määruse kavandi kohaselt loetakse ostuõigus antuks, kui isik peab põllumajandusloomade registri andmetel ühele loomühikule vastaval hulgal põllumajandusloomi või vähemalt kümmet mesilaspere. Loomühik onstandardne mõõtühik, mis võimaldab eri liikide ja kategooriate põllumajandusloomade arve standardi alusel võrrelda.

Loomakasvatusettevõtjaid, kellel on põllumajandusloomade registris veis, lammas, kits või siga, kuid kes ei taotle pindalatoetusi on hinnanguliselt 800. Nende isikute nimel on kuni 4% kõikidest registris olevatest veistest, lammastest ja kitsedest, kuid 86% sigadest. Mesindusega tegelevaid ettevõtjaid, kel on üle 10 mesilaspere, kuid kes ei ole taotlenud pindalatoetusi on 322.

4) juriidiline isik või füüsilisest isikust ettevõtja, kes omab kaluri kalapüügiluba (ca 1500 isikut).

Kalandussektoris antakse ostuõigus täies ulatuses automaatselt seaduses sätestatud kriteeriumite täitmisel. Ostuõigus antakse juriidilisele isikule või füüsilisest isikust ettevõtjale, kes omab kaluri kalapüügiluba.

Kalapüügiloa omanike andmed on kantud kutselise kalapüügi registrisse. Registri põhimäärus on kehtestatud maaeluministri 28. detsembri 2017. a määrusega nr 93 „Kutselise kalapüügi registri põhimäärus“. Nimetatud määruse § 7 lg 5 kohaselt kantakse kutselise kalapüügi registrisse kutselise kalapüügiõiguse omandamise ja lõppemise kohta mh järgmised andmed:

* kalapüügiloa kehtivuse tähtaeg;
* kalapüügiloale kantud püügivõimalus;
* kaluri kalapüügiloa puhul kalapüügiloale kantava kaluri nimi ja isikukood;
* kalalaeva kalapüügiloa puhul kalapüügiloale kantava kapteni nimi ja isikukood;
* kalapüügiks kasutatava kalalaeva nimi ja pardanumber;

Registri vastutav töötleja on Maaeluministeerium ning registri volitatud töötleja on Veterinaar- ja Toiduamet. Registri andmesisestusi ja andmete muutmist teostab Veterinaar- ja Toiduamet. PRIA-l on registri andmete vaatamise ja kasutamise õigus.

**VKEMS-i täiendatakse §-ga 33**„Põllumajanduses kasutatava eriotstarbelise diislikütuse ostuõiguse andmine isiku taotluse alusel“.

Need põllumajandustootjad, kes ei ole saanud ostuõigust automaatselt §-s 32 sätestatud alusel (registriandmete alusel), kuid kes vajavad põllumajanduslikus tegevuses eriotstarbelist diislikütust, saavad esitada PRIA-le ostuõiguseks taotluse.

Eelnõu § 33 lisamine seadusesse on vajalik kuivõrd kõik põllumajandustootjad ei taotle pindalatoetusi või ei ole neid võimalik taotleda tulenevalt põllumajandusmaa rendilepingutingimustest.

Seejuures esineb pindalatoetuste aluste maade ning Maa-ameti pindade osas erinevusi. 2020. aastal taotleti pindalatoetusi 999 271 ha kohta (sh ühtset pindalatoetust 965 316 ha ja lisaks poolloodusliku koosluse hooldamise toetust 952 ha kohta). Maa-Ameti andmetel oli 2020. aastal haritavat maad 1 050 018 ha ning looduslikku rohumaad 245 033 ha[[19]](#footnote-19). Statistikaameti andmetel oli Eestis 2020. aastal 975 323 ha põllumajanduslikus kasutuses olevat maad.

Eelnõu § 33 lõike 1 kohaselt on taimekasvutusega tegeleval füüsilisest isikust ettevõtjal või juriidilisel isikul õigus saada ostuõigus, kui ta vastab kõnealuses paragrahvis ja valdkonna eest vastutava ministri määruses sätestatud nõuetele.

Ostuõiguse saamiseks tuleb esitada taotlus koos vajalike andmetega PRIA e-keskkonnas, millega tõendatakse põllumajandusliku tegevusega tegelemist. Kui tegevus ei ole tõendatud, jätab PRIA ostuõiguse taotluse rahuldamata[[20]](#footnote-20). Taotluse võib esitada igal ajal, s.t kindlal ajal toimuvat taotlusvooru ei ole. Paragrahv §ga 33 sihtgrupi suurus on eeldatavasti 100–120 taotlejat aastas.

Eelnõu väljatöötamisel on lähtutud eeldusest, et eriotstarbelise diislikütuse ostuõiguse peavad saama põllumajandustootjad, kes seda tegelikkuses oma tootmistegevuses vajavad. Seetõttu, kui taimekasvatusega tegelev põllumajandustootja soovib taotleda ostuõigust, peab PRIA veenduma, et isiku kasutuses on põllumajandusmaa ning diiselmootoriga põllumajandustehnika.

Eelnõu § 33 ei sisalda aluseid ostuõiguse saamiseks loomakasvatussektorile, kuivõrd § 32 alusel saavad loomakasvatajad ostuõiguse põllumajandusloomade registri andmetel automaatselt. Lävend, kui suurel arvul põllumajandusloomade pidamist arvesse võetakse, hoitakse piisavalt madal, et kõik kes tegelevad loomapidamisega oma majandustegevuse raames, saaksid automaatse ostuõiguse kaudu hõlmatud.

Eelnõu § 33 lg 1 sätestab ostuõiguse saamiseks järgmised nõuded:

1) taotleja tegeleb taimekasvatusega;

2) taotleja kasutuses on valdkonna eest vastutava ministri määruses sätestatud mahus põllumajandusmaad;

3) taotleja kasutuses on käesoleva seaduse § 11 lõike 1 punkti 1 kohane põllumajandustehnika.

Eelnõu § 33 lg 6 sätestab ostuõiguse taotlemise, taotluse menetlemise korra ning täpsemad nõuded põllumajandustootmisega tegeleva isiku, kasutatava põllumajandusmaa ja põllumajandustehnika ning taotluse kohta valdkonna eest vastutav minister määrusega.

Taotlejalt küsitakse üksnes neid andmeid, mida PRIA-l ei ole võimalik riiklikest andmabaasidest kontrollida. Taotluste hindamisel kasutakse eelkõige põllumajandustoetuste ja põllumassiivide registri[[21]](#footnote-21), põllumajandusloomade registri[[22]](#footnote-22), kutselise kalapüügi registri[[23]](#footnote-23), äriregistri maakatastri ja kinnistusraamatu andmeid.

Järgnevalt antakse ülevaade eelnõus sätestatud nõuetest ning täpsustakse, kuidas seda on kavandatud reguleerida valdkonna eest vastutava ministri määruse kavandi kohaselt (lisatud eelnõule).

1) Taotleja tegeleb taimekasvatusega.

Määruse kavandi kohaselt hinnatakse, kas ettevõtja tegeleb põhi- või kõrvaltegevusalana justiitsministri 28. detsembri 2005. a määruse nr 59 „Kohtule dokumentide esitamise kord” lisa 16 „Eesti majanduse tegevusalade klassifikaator (EMTAK)” kohaselt järgmiste tegevustega: üheaastaste põllukultuuride kasvatus (EMTAK-i jao A alajagu 011), mitmeaastaste taimede kasvatus (EMTAK-i jao A alajagu 012), taimede paljundamine (EMTAK-i jao A alajagu 013), segapõllumajandus (EMTAK-i jao A alajagu 015).

Taimekasvatusega tegelemine hõlmab ka taimekasvatuseks vajalikke ettevalmistavaid töid. Näiteks võidakse taimekasvatustegevuse alla lugeda olukord, kus taotleja faktiliselt ei ole veel külvipinna ettevalmistamisega alustanud, kuid taotlejal on kavas kasvatada põllukultuure, taotlejal on põllumajandusmaa ning diislikütust tarbiv põllumajandustehnika ehk majandusüksus, kus taimekasvatusega tegeletakse. Taotleja võib vajada eriotstarbelist diislikütust põllutöödega alustamise ajaks.

Müügitulu nõue ei ole eelnõu kohaselt kohustuslik, kuid põllumajandusliku müügitulu olemasolu on üheks indikaatoriks taimekasvatusega tegelemise kontrollimisel. Kui taotlejal puudub põllumajanduslikel tegevusaladel viimase majandusaasta aruande andmetel müügitulu, tuleb taotlejal esitada teave, mis tõendab nõutaval tegevusalal tegutsemist või tegevusega alustamist. Seega on taotlejal tõendamiskoormus näitamaks, et taimekasvatusega tegeletakse või alustatakse.

2) Taotleja kasutuses on valdkonna eest vastutava ministri määruses sätestatud mahus põllumajandusmaad. Määruse kavandi kohaselt sätestatakse sarnaselt ELÜPSi alusel rakendavatele toetustele minimaalseks maakasutuseks 0,3 ha puuvilja- ja marjakasvatuses ning 1 hektar muus taimekasvatuses. Seadusesse lisatava § 33 lg 2 kohaselt loetakse põllumajandusmaaks maatulundusmaa sihtotstarbega katastriüksuse kõlvikulises koosseisus olev haritava maa või loodusliku rohumaa või mõlema nimetatud maa kõlvik või põllumajandustoetuste ja põllumassiivide registrisse kantud põllumassiiv.

Keskkonnaministri 14. augusti 2018. a määruse nr 30 „Katastriüksuse moodustamise kord“ § 38 kohaselt sisaldab maakatastri kõlvikute andmebaas järgmisi andmeid: katastritunnus,
õuemaa pindala, haritava maa pindala, loodusliku rohumaa pindala, metsamaa pindala ja muu maa pindala. Eriotstarbelist diislikütust on lubatud kasutada ka maa heas põllumajandusliku korras hoidmiseks, seetõttu on kõlvikulise koosseisuna aktsepteeritav ka looduslik rohumaa. Oluline ei ole, et põllumajandusmaa on taotleja omandis vaid maa võib olla taotleja kasutuses muul asjaõiguslikul või võlaõiguslikul alusel.

3) Taotleja kasutuses on käesoleva seaduse § 11 lõike 1 punkti 1 kohane põllumajandustehnika. Kehtiva VKEMS § 11 kohaselt võib eriotstarbelist diislikütust kasutada põllumajanduses kasutatavas masinas, traktoris ja liikurmasinas ning kuivatis põllumajandustoodete kuivatamiseks. Kui traktor või liikurmasin on taotleja omandis ja on registreeritud liiklusregistris või kui taotleja on vastutav kasutaja, saab PRIA kontrollida andmeid liiklusregistrist.

Ministri määruse kavandi kohaselt peab taotleja esitama tehnika kohta andmed üksnes juhtudel, mil PRIA-l puudub võimalus andmeid riiklikest infosüsteemidest kontrollida:

a) taotleja esitab traktori ja liikurmasina registreerimisnumbri ja kasutusõiguse aluse juhul, kui diiselmootoriga traktor ja liikurmasin ei ole taotleja omandis või taotleja ei ole nende vastutav kasutaja või taotleja kasutusõigus ei nähtu liiklusregistrist. Muu hulgas võib see olla vajalik olukorras, kus liikurmasinat ei kasutata teedel, mistõttu pole liikurmasina registreerimine liiklusregistris kohustuslik.

b) kui taotleja kasutab üksnes muud VKEMS-i § 11 lõike 1 punktis 1 nimetatud diiselmootoriga põllumajandustehnikat peale traktori, liikurmasina või kuivati, esitab taotleja nende kohta andmed, sh kasutusõiguse aluse ning põhjendab diislikütuse kasutamise vajadust. Enamasti kasutatakse eriotstarbelist diislikütust traktoritest ja liikurmasinates, kuid kütust on lubatud kasutada ka muudes masinates (nt generaatorid). Taotleja on kohustatud vastava teabe PRIA-le esitama ja diislikütuse kasutamise vajadust põhjendama.

Ostuõigus hakkab kehtima põllumajandustoetuste ja põllumassiivide registrisse ostuõiguse kande tegemisest ning kehtib üks aasta. Põllumajandustoetuste ja põllumassiivide registrisse ostuõiguse kande tegemisega loetakse, et otsus on isikule teatavaks tehtud. Ettevõtja saab eriotstarbelise diislikütuse ostuõigust kontrollida põllumajandustoetute ja põllumassiivide registrist PRIA e-keskkonna kaudu.

**VKEMS-i täiendatakse §-ga 34**„Põllumajandusliku teenustöö osutamisel kasutava eriotstarbelise diislikütuse ostuõiguse andmine isiku taotluse alusel“.

Teenustööde pakkujad võivad ka kehtiva seaduse kohaselt põllumajanduslikus tegevuses eriotstarbelist diislikütust kasutada ning see on lubatud ka eelnõu kohaselt. Eelnõu näeb ette, et kui füüsilisest isikust ettevõtja või juriidiline isik tegeleb (põhi- või lisategevusena) põllumajandusliku teenustöö osutamisega ja ei ole ostuõigust saanud §-des 32 või –33 sätestatud alustel, on tal õigus saada ostuõigus §-s 34 sätestatud alustel.

Eelnõu § 34 sätestab taotlejale kaks nõuet:

1) taotleja põllumajandust abistavas või saagikoristusjärgses tegevuses on vaja kasutada diislikütust;

2) taotleja kasutuses käesoleva seaduse § 11 lõike 1 punkti 1 kohane põllumajandustehnika.

Taotlejale esitatavaid nõudeid võib valdkonna eest vastutav minister lõikes 5 sätestatud volitusnormi alusel täpsustada.

Sihtrühma hinnanguline suurus on väike. 2018. aastal ostis eriotstarbelist diislikütust 21 ettevõtjat, kelle nimel PRIA registrites maad ega looma ei ole deklareeritud, kuid kelle EMTAK-i kood oli 0161 „Taimekasvatuse abitegevused“ või 0163 „Saagikoristusjärgsed tegevused“ (ostukogus 0,3 mln liitrit). Samas põllumajandusliku raamatupidamise andmebaasi (*Farm Accauntancy Data Network* – FADN) ja põllumajanduse arvepidamise (*Economic Accounts for Agriculture* – EAA) andmetel on lepinguliste tööde kasutamine põllumajandustootjate poolt aasta aastalt suurenemas.

Teenustööde sisseostamise vajadus nähtub ka Statistikaameti andmetest. Statistikaameti andmetel oli 2013. aastal traktoreid juriidiliste isikute omanduses 1716 ning teiste traktoreid kasutas lisaks 408 juriidilist isikut (SA andmed: PMS302). Tera- ja kaunvilja, õli- ja heinaseemne koristusmasinaid oli 2013. aastal juriidiliste isikute omandis 525 ning teiste traktoreid kasutas lisaks 221 juriidilist isikut (allikas Statistikaamet: PMS308). Kartuli, suhkrupeedi ja söödakultuuride koristusmasinad oli juriidiliste isikute omandis 660 ning teiste isikute masinaid kasutas 171 juriidilist isikut SA andmed: PMS310). Füüsilisest isikust ettevõtjate kohta kõnealused andmed puuduvad.

Määruse kavandi kohaselt peab teenustööde osutaja ostuõiguse saamiseks esitama taotluse PRIA e-keskkonnas ning taotluse võib esitada igal. Seega, ostuõiguse taotlemiseks ei ole kindlal ajal toimuvat taotlusvooru.

PRIA hindab taotluses toodud andmete vastavust tegelikkusele. Kui põllumajanduslike teenustöödega tegelemine või nendega alustamine ei ole piisavalt tõendatud, on PRIA-l õigus nõuda isikult lisatõendeid või koguda neid omal algatusel. Vajaduse korral tõestab taotleja dokumendid, masinad ja kasutatava maa olemasolu kohapealse kontrolli käigus.

Eelnõu ja määruse kavandi väljatöötamisel on andmete küsimisel lähtud põhimõttest, et taotleja peab esitama üksnes sellised andmeid, mida PRIA ei saa kontrollida riiklikest registritest. Taotluse hindamisel lähtutakse lisaks põllumajandusliku tegevuse olemasolule faktist, et ostuõigus on vajalik üksnes nendel isikutel, kelle kasutuses on põllumajandusmaa ning diislikütust tarbiv tehnika.

Kui taotleja kasutab traktorit või liikurmasinat, mis ei ole taotleja omandis või kasutusõigus ei nähtu liiklusregistrist, esitab taotleja traktori või liikurmasina registreerimisnumbri, kasutusõiguse aluse. Kui taotleja osutab kuivatusteenust, siis esitatakse diislikütust tarbiva statsionaarse kuivati aadress või mobiilse kuivati mudeli number, kuivati mahutavus ja kasutusõiguse alus.

**VKEMS-i lisatav § 35** reguleerib, mis juhul PRIA keeldub ostuõiguse andmisest ning sätestab alused ostuõiguse kehtetuks tunnistamiseks.PRIA teeb ostuõiguse lõpetamise otsuse 30 päeva jooksul arvates asjaolude teadasaamisest.

Eelnõu § 35lg 1 kohaselt keeldub PRIA ostuõiguse andmisest, kui:

1) taotleja on teadlikult esitanud valeandmeid või taotleja mõjutab taotluse menetlemist pettuse või ähvardusega või muul õigusvastasel viisil;

2) taotleja ei vasta ostuõiguse saamiseks sätestatud nõuetele;

3) taotleja ei võimalda teha kohapealset kontrolli või

4) taotlejal on kehtiv karistus erimärgistatud vedelkütuse kasutamise, käitlemise või müügiga seotud nõuete rikkumise eest.

Eelnõu § 35lg 2 kohaselt tunnistab PRIA isikule antud ostuõiguse kehtetuks, kui ostuõigust omav isik:

1) teatab ostuõigusest loobumisest.

Olgugi, et ostuõigus ei kohusta eriotstarbelist diislikütust ostma vaid annab selleks üksnes õiguse, on isikul õigus ostuõigusest loobuda. Eelkõige võib see vajalik olla olukorras, kus põllumajandustootja on saanud ostuõiguse automaatselt registriandmete alusel (eelnõu § 32), kuid eriotstarbelist diislikütust ei vaja (sh kui kasutatakse põllumajanduslikke teenustöid).

2) isiku tegevus põllumajandustoodete tootmise või põllumajandusliku teenustöö osutamise tegevusalal on lõppenud või isiku kaluri kalapüügiluba on tunnistatud kehtetuks.

Siia alla kuuluvad eelkõige juhtumid, kui PRIA tuvastab asjaolu, isik on sisuliselt lõpetanud majandustegevusega ülalnimetud valdkondades, eelkõige isikul puudub ettevõtte (majandusüksus), mille kaudu tegutseda. Sellisel juhul ei ole ostuõigus enam vajalik, kuna isikul puudub võimalus eriotstarbelise diislikütuse sihipäraseks kasutamiseks. Kaluri kalapüügiluba annab õiguse kutselise kalapüügiga tegelemiseks ja on aluseks ostuõiguse saamiseks. Loa puudumisel ei ole võimalik isikul õiguspärasel viisil eriotstarbelist diislikütust kasutada. Ostuõiguse kehtetuks tunnistamine on vajalik, et minimeerida aktsiisisoodustusega kütuse väärkasutamise võimalust.

Eelnõu § 35lg 3 kohaselt võib PRIA tunnistada isikule antud ostuõiguse kehtetuks, kui ostuõigust omav isik:

1. Ei võimalda teostada riiklikku järelevalvet eriotstarbelise diislikütuse ostuõiguse saamiseks sätestatud ning eriotstarbelise diislikütuse kasutamise üle.

Riiklikku järelevalvet ostuõiguse saamiseks sätestatud nõute üle viib läbi PRIA. Eriotstarbelise diislikütuse kasutamise üle teostab järelevalvet EMTA (VKEMS § 4 lg 1). Seega näiteks olukorras, kus isik ei võimalda EMTA-l kontrollida kütuse sihipärast kasutamist võib PRIA ostuõiguse MTA ettepanekul kehtetuks tunnistada.

1. Ei esita ostuõiguse saamisele järgneval pindalatoetuse taotluse esitamise tähtajal taotlust pindalatoetuse saamiseks, kui ta on saanud ostuõiguse käesoleva seaduse § 32 lõike 1 punkti 1 või 2 alusel.

Kuivõrd enamik põllumajandustootjatest taotleb pindalatoetusi, siis ostuõiguse kehtetuks tunnistamine lähtub eeldusest, et isik ei pruugi enam põllumajandusega tegeleda. PRIA tunnistab ostuõiguse kehtetuks haldusaktiga. Enne ostuõiguse kehtetuks tunnistamist peab PRIA tuvastama, kas isik on lõpetanud põllumajandusega tegelemise või on PRIA-le esitatud ostuõiguse saamiseks (jätkamiseks) taotlus. Sellisel juhul on põhjendatud ostuõigust mitte kehtetuks tunnistada.

1. Ei täida 60-päevase perioodi jooksul § 32 lõike 1 punktis 3 sätestatud loomapidamise kohustust.

Loomade pidamisel on üsna tavapärane, et esineb muutusi loomade arvus ja vahel realiseeritakse kogu kari. Eelnõuga on jäetud teatav ajavahemik, mille kestel loomühiku nõudele mittevastamisel ostuõigust kehtetuks ei tunnistata ja mille jooksul peaks loomapidaja loomade arvu taastama. Kuivõrd PRIA peab ostuõiguse kehtetuks tunnistama haldusaktiga, sealhulgas kuulama isiku vastuväited haldusmenetluse seaduse § 41 tähenduses ning loomühiku nõudele mittevastamine võib tuleneda näiteks karja müümisest, siis arvestades nii loomapidaja kui PRIA halduskoormust, ei ole mõistlik koheselt loomühiku nõudele mittevastamisel ostuõigust kehtetuks tunnistada.

1. Isikul on kehtiv karistus erimärgistatud vedelkütuse kasutamise, käitlemise või müügiga seotud nõuete rikkumise eest.

Riigi rahaliste vahendite hulk on teatavasti piiritletud ja selle kasutamine peab olema suunatud eesmärgipärasse kasutusse. Riigiabi majandustegevuse soodustamiseks on õigustud saama õiguskuulekad isikud. Isik, kes on rikkunud eriotstarbelise diislikütuse kasutamise tingimusi ja keda on VKEMS-is sätestatud alusel ja korras väärteo toimepanemise eest karistatud, ei ole õigustatud saama riigiabi soodushinnaga kütuse ostmise kaudu vähemalt karistuse kehtivuse ajal. Väärteo eest saadud karistus kehtib üks aasta karistusena rahatrahvi tasumisest (karistusregistri seaduse § 24 lg 1 p 1). Ostuõiguse saanud isikud peavad eriotstarbelist diislikütust kasutama sihipäraselt. Muul juhul tuleb arvestada, et rikkumisega võib kaasneda ostuõiguse kehtetuks tunnistamine. Eriotstarbelise diislikütuse kasutamise, käitlemise või müügiga seotud nõuete rikkumisi menetleb MTA. PRIA-l on ostuõiguse kehtetuks tunnistamisel kaalutlusõigus, mis võimaldab muu hulgas arvestada rikkumise iseloomu ja isiku süü suurust.

1. Isik või tema tegevus ei vasta muudele käesolevas seaduses sätestatud tingimustele.

**VKEMS-i täiendatakse §-ga 36** „Volituste andmine eriotstarbelise diislikütuse ostmiseks“. Eelnõu kohaselt võib ostuõigust omav isik anda volitusi eriotstarbelise diislikütuse ostmiseks. Seejuures on piiratud, kellele volitusi saab anda – esindusõiguse võib anda füüsilisele isikule, kes teeb töötamise registri andmetel ostuõigust omava isiku heaks tööd. Töötamise registrisse kantavad andmed on sätestatud maksukorralduse seaduse §-des 251-288. Töötamise registrisse kantakse mh andmed järgmiste isikute kohta:

* töölepingu alusel töötav isik;
* võlaõigusliku lepingu alusel teenust osutav isik, välja arvatud füüsilisest isikust ettevõtja;
* juriidilise isiku juhtimis- või kontrollorgani liige.

Eeltoodu ei tähenda, et juriidilise isiku seadusjärgsele esindajale tuleks anda eraldi volitus eriotstarbelise diislikütuse ostmiseks. Esindusõiguse aluseks on ikka seadus ning asjakohane kanne äriregistri, mittetulundusühingute või muus asjakohases registris.

Kutselise kalapüügi puhul võib volituse anda ka kalapüügiloale kantud kalurile ning selle kaluri andmed ei pea kajastuma töötamise registris.

Volitusi saab anda PRIA e-keskkonnas. Volituse alusel ostetud eriotstarbelist diislikütust käsitletakse riigiabina volituse andjale. Ostuõigust omav isik teatab PRIA-le e-teenuse keskkonna kaudu oma esindaja nime ja isikukoodi või isikukoodi puudumise korral sünniaja. andjale. Ostuõigust omav isik peab volituse tagasivõtmisest või esindajaga töösuhte lõpetamisest PRIA-t viivitamatult e-teenuse keskkonna kaudu teavitama. Samuti peab volitust andev ettevõtja tagama, et kui langeb ära vajadus volitatu eriotstarbelise diislikütuse ostmiseks, on volitaja kohustatud volituse kohe lõpetama, tehes vastava märke PRIA e-keskkonnas.

Muudatuste eesmärk on, et ostud oleksid edaspidi seotud tegeliku kasusaajaga. Kehtiva korra järgi ei ole ost alati seostatav tegeliku kasusaajaga, ei ole välistatud, et ost registreeritakse füüsiliselt ostu sooritanud isiku nimele. Ostuhetkel ei toimu ostja tegevuse kontrolli. Muudatuste jõustumisel hakatakse kontrollima, kas konkreetsel isikul on ostja eest tehingu sooritamiseks õigus ning kui on, siis kas isikul, kelle eest ost sooritatakse on eriotstarbelise diislikütuse ostuõigus.

**VKMS-i lisatav § 37** reguleerib andmete kandmist põllumajandustoetuste ja põllumassiivide registrisse ja juurdepääsu andmetele.

Eriotstarbelise diislikütuse ostuõiguse andmise, taotluse rahuldamata jätmise ja ostuõiguse lõpetamise kohta kantakse Euroopa Liidu ühise põllumajanduspoliitika rakendamise seaduse alusel peetavasse põllumajandustoetuste ja põllumassiivide registrisse järgmised andmed:

1) ostuõiguse taotleja ja saaja nimi, registrikood, andmed füüsilise isiku surma ja juriidilise isiku likvideerimise kohta;

2) ostuõiguse taotleja ja saaja asu- ja tegevuskoht ja tema kontaktandmed;

3) ostuõiguse saamiseks esitatud taotluse andmed ja taotluse menetlemise käigus saadud andmed;

4) andmed ostuõiguse kehtivuse kohta;

5) eriotstarbelise diislikütuse ostmiseks volitatud isiku nimi ja isikukood või isikukoodi puudumise korral sünniaeg ning volituse kestus (sh tähtajatu);

6) ostuõiguse taotluse esitanud, sealhulgas ostuõigus aluseks olevate andmete muudatustaotluse isiku nimi ja kontaktandmed ja vajadusel esindusõiguse alus.

Eelnõu võtmetähendus seisneb ostuõigust omavate isikute andmebaasi loomises, et minimeerida ohtu eriotstarbelise diislikütuse väärkasutamiseks, tuues rõhu riikliku järelevalve korras kütuse väärkasutamise tuvastamiselt väärkasutamise ennetamisele. Kogutavate isikuandmete koosseis on toodud seaduse tasandile. Registrisse kogutakse üksnes need andmed, mis on minimaalselt vajalikud isikule ostuõiguse andmiseotsustamiseks või mis on aluseks ostuõiguse kehtetuks tunnistamiseks. Nende andmete põhjal luuakse nimekiri isikutest, kellel on õigus eriotstarbelist diislikütust osta ning lisatakse ostuõiguse kehtivusaeg.

Registriandmed on avalikud andmed, välja arvatud andmed millele kehtestatakse juurdepääsu piirang. Ostuõigus antakse üksnes majandustegevusega tegelevatele isikutele ehk ettevõtjatele, kellest valdav enamus tegutseb juriidilise isikuna, seega suur osa kogutavatest andmetest ei sisalda isikuandmed. Nii põllumajandustootjate kui kutseliste kalurite seas on siiski küllaltki suur osakaal füüsilisest isikust ettevõtjana tegutsejatel, kelle ärinimi ja andmed majandustegevuse ja ettevõtte kohta ei kuulu üldjuhul isikuandmete hulka. Osa ostuõiguse andmise menetluse käigus kogutavast teabest võib kujutada endast ettevõtja ärisaladust.

Lisaks kantakse registrisse ka andmed ostuõigust omava isiku poolt ostu tehingu sooritamiseks volitatud isikute (esindajate) kohta. Eelnõu § 36 kohaselt võivad esindajaks olla füüsilised isikud, kes teevad töötamise registri andmetel ostuõigust omava isiku heaks tööd. Nende isikute andmed kuuluvad kaitstavate isikuandmete hulka.

Registrisse kantud andme väljastamisel peab teabevaldaja arvestama, et registriandmed on avalikud, välja arvatud ärisaladust sisaldavad andmed ja juurdepääsupiiranguga isikuandmed, mille puhul kohaldub isikuandmete käiste üldregulatsioon ja avaliku teabe seadus (eelkõige isikuandmete kaitse seaduse § 14 lõige 2 ja avaliku teabe seaduse § 35 lõike 1 punktid 12 ja 17 ning § 38 lõige 3).

Seaduse tasandile on toodud kütusemüügi luba omavale eriotstarbelise diislikütuse müüjale juurdepääsuõigus teabele isikule antud eriotstarbelise diislikütuse ostuõiguse kehtivuse ja tema esindaja esindusõiguse kohta. Müüjal neid andmed on tarvis vedelkütuse erimärgistamise seaduse tulenevate kohustuste täitmiseks ning on kooskõlas isikuandmete kaitse seaduse § 14 lõikega 2.

PRIA kannab käesoleva paragrahvi lõikes 1 nimetatud andmed eriotstarbelise diislikütuse ostuõiguse andmise, sellest keeldumise või ostuõiguse kehtetuks tunnistamise kohta andmed põllumajandustoetuste ja põllumassiivide registrisse.

Andmed isikute kohta, kellele loetakse käesoleva seaduse § 31 alusel ostuõigus antuks, kannab PRIA põllumajandustoetuste ja põllumassiivide registrisse ühe tööpäeva jooksul ostuõiguse andmise aluseks oleva sündmuse (nt asjakohane registrikanne või toetuse määramise otsuse tegemine) toimumisest.

Põllumajandustoetuste ja põllumassiivide registri andmetel on eriotstarbelise diislikütuse ostuõiguse kehtivuse ja ostuõiguse teostamiseks antud volituse kohta õiguslik tähendus. Isik saab õiguse osta eriotstarbelist üksnes siis kui registriandmest nähtub kehtiv ostuõigus. Samuti ei piisa esindusõiguse teostamiseks üksnes tsiviilseadustiku üldosa seaduse kohasest volituse andmisest vaid vajalik PRIAle e- teenuse keskkonna kaudu sellest ka teada anda.

Kuivõrd muudatuste tulemusena täieneb põllumajandustoetuste ja põllumassiivide registrisse andmekoosseis ning kütusemüüjad peavad saama registrist teha päringuid ettevõtjatele määratud ostuõiguste kohta, on vajalik muuta põllumajandustoetuste ja põllumassiivide registri põhimäärust. Andmeid võib registrisse kanda isiku avalduseta – seda eelkõige põhjusel, et eesmärk on põllumajandustootjatele ja kutselistele kaluritele anda ostuõigused automaatselt koormates neid minimaalselt ning seetõttu ei ole andmete registrisse kandmiseks isiku tahteavalduse võtmine põhjendatud.

**Eelnõu punktiga 11 muudetakse** VKMES-i § 4 lõige 11, millega nähakse ette PRIAle pädevus riiklikku järelevalvet ka ostuõiguse nõuete ning riigiabi reeglitest tuleva nõude, mille kohaselt riigiabi andmine raskustes olevale ettevõtjale lubatud, täitmise üle. Kehtiva seaduse kohaselt on kontrollib seaduses sätestatud nõuete täitmist valdavas osas Maksu- ja Tolliamet.

PRIA-l on järelevalve teostamise õigus riigiabi andmise reeglitest tuleneva nn *Deggendorfi* printsiibi täitmise üle (kehtiva seaduse § 13 lg 3), mis tähendab et uut abi ei tohi anda isikule, kellel varasemalt ebeseaduslikuks või siseturuga kokkusobimatuks tunnistatud abi on tagasi maksmata.

Seoses seadusesse uue õigusliku instituudi – ostuõiguse toomisega, on eriti oluline anda järelevalve pädevus ostuõiguse nõuete täitmise üle just PRIA-le, kelle pädevuses on ostuõiguse andmise õigus. Kuivõrd eriotstarbelise diislikütust on lubatud kasutada üksnes seaduse § 11 lubatud kasutusotstarvetel, siis on vältimatu, et valdavas osas ostuõiguse saamise eelduseks olevad tingimused peavad olema täidetud ka hiljem. Eelkõige isik peab tegutsema jätkuvalt põllumajandustoodete tootmisega või kutselise kalapüügiga.

**Eelnõu punktiga 12 muudetakse** täiendatakse VKMES-i § 4 lõikega 3. Muudatuse kohaselt teevad Maksu- ja Tolliamet ja PRIA riikliku järelevalve teostamiseks koostööd ning vahetavad omavahel vajalikku teavet.

Muudatusega sätestatakse kooskõlas korrakaitse seaduse §-ga 10 Maksu- ja Tolliameti ning PRIA koostöö kohustus ning õigus vahetada omavahel riikliku järelevalve teostamiseks vajalikku teavet. Valdav osa riikliku järelevalve teostamisest lasub Maksu- ja Tolliametil eriotstarbelise diislikütuse kasutamise kontrollimisel, mille käigus vajab tuvastamist, kas omandatud kütus on kasutatud lubatud otstarbel, sealhulgas kas omandatud kütusekogus isiku põllumajandusettevõtte suurust arvestades on reaalne ja vajalik.

PRIA jällegi valdab õigusaktidest tulenevate ülesannete täitmise käigus saadud küllaltki suures mahus teavet põllumajandustoodete tootmisega tegelevate ettevõtjate ja nende põllumajandusettevõtete kohta, mis on äärmiselt vajalik tõhusa järelevalve teostamiseks Maksu- ja Tolliameti poolt. PRIA omakorda teostab järelevalvet isikule antud ostuõiguse õiguspärasuse üle, mis on aluseks erimärgistatud diislikütuse kasutamisele. Kuna seaduse nõuete täitmise üle järelevalve teostamine on kahe ministeeriumi valitsusasutuste vahel tugevalt põimunud, on omavaheline koostöö ja teabe jagamine vältimatult vajalik. Lisaks esitab Maksu- ja Tolliamet eelnõu § 35 lõike 3 punkti 1 rakendamiseks PRIA-le teabe juhtumite kohta, kus isik on tõsiselt takistanud riikliku järelevalvet teostamist.

Seejuures sätestab maksukorralduse seaduse maksusaladust reguleeriv säte – § 29 p 30, et MTA võib avaldada maksusaladust sisaldavat teavet PRIA-le vedelkütuse erimärgistamise seaduses sätestatud ülesannete täitmiseks.

**Eelnõu punktiga 13 asendatakse §-s** 41 tekstiosa „ja 49“ tekstiosaga „49–51“. Muudatuse kohaselt laiendatakse riikliku järelevalve teostamiseks korrakaitseorgani kasutatavaid järelevalvemeetmeid korrakaitseseaduse §-s 50 (valdusesse sisenemine) ning §-s 51 sätestatuga (valduse läbivaatus).

**Eelnõu punktiga 13** täiendatakse seaduse § 41 kahe korrakaitseseaduses (KorS) sätestatud erimeetmega, mida on riikliku järelevalve tegemisel lubatud kasutada. Nendeks erimeetmeteks on valdusesse sisenemine (KorS § 50) ja valduse läbivaatus (KorS § 51).

Tegemist on abi kasutamise kontrollimisel tavapäraselt lubatatud erimeetmetega: Euroopa Liidu ühise põllumajanduspoliitika rakendamise seaduse § 108, kalandusturukorraldamise seaduse § 51, maaelu ja põllumajandusturu korraldamise seaduse § 40, konkurentsiseaduse § 541.

Nii ostuõiguse omamise kui ostetud eriotstarbelise diislikütuse sihipärase kasutamise kindlaks tegemiseks tuleb hinnata taotleja põllumajanduslikku või kutselise kalapüügiga seotud tegevust. Tõhusa järelevalve tegemine ilma isiku majandusüksusesse sisenemata on üsnagi küsitav. Samuti ei oleks KorS §-s 50 sätestatud järelevalvemeetme kohaldamisel ilma §-s 51 sätestatud meetme kohaldamise õiguseta tulemust. Selleks tuleb korrakaitseasutusel valdus läbi vaadata. Selliste meetmete kasutamine tuleb protokollida (KorS § 50 lg 7ja § 51 lg 7) ning kohaldamisele kuuluvad ka muud KorS §-dest 50 ja 51 tulenevad piirangud.

Lisaks nimetatud meetmetele on nii Maksu- ja Tolliameti kui ka PRIA kasutuses KorS §-des 30, 32, 45 ja 49 sätestatud erimeetmed ning riikliku järelevalve üldmeetmed. Korrakaitseorgani tegevus peab olema vastavuses õigusriigile omase proportsionaalsuse põhimõttega. Korrakaitseorgan peab kohaldama mitmest sobivast ja vajalikust riikliku järelevalve meetmest seda, mis nii isikut kui ka üldsust eeldatavalt kõige vähem kahjustab; kohaldab ainult sellist riikliku järelevalve meedet, mis on proportsionaalne, arvestades meetmetega taotletavat eesmärki ja kiireloomulist kohaldamist nõudvat olukorda ja kohaldab riikliku järelevalve meedet vaid nii kaua, kui selle eesmärk on saavutatud või seda ei ole enam võimalik saavutada (KorS § 7).

Teisalt on isikul on kohustus taluda tema suhtes seaduses sätestatud alusel ja korras kohaldatavaid riikliku järelevalve meetmeid (KorS § 23 lg 3). Muuhulgas peab ostuõigust omav isik ja eriotstarbelist diislikütust ostnud isik olema valmis vastama korrakaitse organi küsimustele ning esitama vajalikud dokumendid (KorS § 30 lg 3), mis tõendaksid eriotstarbelise diislikütuse kasutamist, sealhulgas esitama teabe selle kohta, millal ja millistes tegevustes eriotstarbelist diislikütust kasutati või diislikütuse sihipärase kasutamist võimaldava tehnika olemasolu.

Põllumajanduslikke teenustöid osutav füüsilisest isikust ettevõtja või juriidiline isik peab arvestama kohustusega esitada vajadusel andmed teenustööde osatamise kohta (nt andmed lepingu sõlmimise kuupäeva, lepingupoolte ja teostatud tööde kohta ning ligikaudse kütusekulu kohta). Vajadusel on korrakaitseorganil õigus riikliku järelevalve üldmeetmena kohustuse täitmise tagamiseks teha isikule ettekirjutus ning rakendada sunniraha asendustäitmise ja sunniraha seaduses sätestatud alusel ja korras. Sunniraha ülemmäär on 9600 eurot.

**Eelnõu punktiga 14 täiendatakse** paragrahvi 5 lõikega 4. Muudatuse kohaselt peab ostuõigust omav isik tegema eriotstarbelise diislikütuse kasutamise kontrollimisel korrakaitseorganiga koostööd ning vajadusel tõendama eriotstarbelist diislikütuse kasutamist.

**Eelnõu punktiga 16 täiendatakse** § 81 lõigetega 9–11. Tegemist on rakendussätetega, mis tagavad sujuva ülemineku uuele ostuõiguse alusel eriotstarbelise diislikütuse soetamisele ja kasutamisele.

Lõike 9 kohaselt kantakse 2023. aasta 1. jaanuariks enamikele põllumajandustootjatest ja kutselise kalapüügiga tegelejatest eriotstarbelise diislikütuse ostuõiguse andmed põllumajandustoetuste ja põllumassiivide registrisse. Tegemist on nende isikutega, kes saavad ostuõiguse seaduse § 32 alusel ilma taotlust esitatama. Selleks ajaks teeb PRIA registri andmete põhjal kindlas ostuõiguse saamiseks õigustatud isikud ning teeb ka vastavad kanded põllumajandustoetuste ja põllumassiivide registris. 1. jaanuarist 2023 on kavandatud ka käesoleva seadusega kavandatud peamise tingimuse – eriotstarbelise diislikütuse ostmise ja kasutamise õiguse kastumine vaid ostuõiguse olemasolul – jõustumine.

Seadus jõustub valdavas osas 2022. aasta 15. novembril. Alates sellest kuupäevast, saavad isikud esitata taotluse ostuõiguse saamiseks seaduse §-de 33 ja 34 alusel. Ostuõiguse saamiseks esitatud taotlus menetletakse käesolevas seaduses ja selle alusel kehtestatud õigusaktides sätestatud korras, kuid ostuõiguse andmise kohta registrisse ei kanta andmeid siiski varem kui 1. jaanuaril 2023. Seega ostuõiguse saavad isikud nii taotluseta kui ka taotlus alusel kõige varem 1. jaanuaril 2023.

Lõike 10 sätte kohaselt loetakse antakse 2023. aastal käesoleva seaduse § 32 lõike 1 punktides 1 ja 2 alusel isiku taotluseta ostuõigus antuks juriidilisele isikule või füüsilisest isikust ettevõtjale 2022. aasta pindalatoetuse taotluse menetlemise käigus kindlaks tehtud andmete alusel. Juhul kui 2023. aasta pindalatoetuse taotluse menetlemise käigus tehakse kindlaks, et isiku kasutuses ei ole pindalatoetuse saamiseks nõutaval määral põllumajandusmaad, tunnistatakse antud ostuõigus kehtetuks. Samuti kohalduvad muud seaduses sätestatud ostuõiguse kehtetuks tunnistamise alused.

Lõikega 11 puhul sätestatakse võimalus tarbida enne 2023 aasta 1. jaanuarit, mil jõustub ostuõigus kohustus, soetatud eriotstarbelise diislikütuse jääk lõpuni ilma ostuõiguse taotlemise, ilma selle võõrandamise, deklareerimise ja mõõtmise ning täiendava aktsiisi maksmise kohustuseta tingimusel, et seda kasutakse paragrahvi 11 lõike 1 punktides 1 või 2 nimetatud tegevustes.

**Eelnõu §-ga 2** muudetakse Euroopa Liidu ühise põllumajanduspoliitika rakendamise seaduse § 98 lõikes 5, asendades sõnad „ning kalandusturu korraldamise abinõude rakendamiseks“ sõnadega „ja kalandusturu korraldamise abinõude rakendamiseks ning põllumajandusliku ja kalamajandusliku eriotstarbelise diislikütuse ostuõiguse kasutamiseks“, millega laiendatakse põllumajandustoetuste ja põllumassiivide registri pidamise eesmärki.

**4. Eelnõu terminoloogia**

Eelnõus kasutatav terminoloogia on kooskõlas muudetavas seaduses kasutatava terminoloogiaga.

**5. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega. Eriotstarbelise diislikütuse aktsiisisoodustuse rakendamisel on arvestatud järgmiste Euroopa Liidu õigusaktidega:

* nõukogu direktiiv 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik (ELT L 283, 31.10.2003, lk 51–70), viimati muudetud direktiiviga 2004/75/EÜ (ELT L 157, 30.04.2004, lk 100–105) (energia maksustamise direktiiv);
* nõukogu direktiiv 95/60/EÜ gaasiõlide ja petrooli erimärgistamise kohta (ELTL 291, 06.12.1995, lk 46–47);
* komisjoni määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.06.2014, lk 1–78), eelkõige artikkel 44 (põllumajanduslik riigiabi);
* komisjoni määrus (EL) nr 1388/2014, millega tunnistatakse teatavat liiki abi kalandus- ja vesiviljelustoodete tootmise, töötlemise ja turustamisega tegelevatele ettevõtjatele Euroopa Liidu toimimise lepingu artiklite 107 ja 108 kohaldamisel siseturuga kokkusobivaks (ELT L 369, 24.12.2014, lk 37–63), eelkõige artikkel 45 (kalamajanduslik riigiabi);
* komisjoni määrus (EL) nr 1408/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes põllumajandussektoris (ELT L 352, 24.12.2013, lk 9–17);
* komisjoni määrus (EL) nr 717/2014, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes kalandus- ja vesiviljelussektoris (ELT L 190, 28.06.2014, lk 45–54).

**6. Seaduse mõjud**

**6.1. Erimärgistatud diislikütuse aktsiisisoodustuse skeemi muutmise võimalikud mõjud**

Eelnõu §-s 1 sätestatud muudatuste eesmärk on ennetada ning seeläbi vähendada eriotstarbelise diislikütuse väärkasutamist. Seejuures tuleb tagada, et põllumajandus- ning kalandussektorile eriotstarbelise kütuse kättesaadavus ei halvene. 2020. aastal oli eriotstarbelise diislikütuse soodustuse kogumaht põllumajandussektorile u 27,1 mln € aastas (90 mln l).

2020. aastal oli eriotstarbelise diislikütuse hinnanguline väärkasutamise kahju 1,63 mln eurot (5,38 mln liitrit), 2019. aastal 2,18 mln € (6,09 mln l) ning 2018. aastal 3,4 mln € (9,45 l).

Eriotstarbelist diislikütust ostis põllumajanduslikul otstarbel 2020. aastal üle 21 800 isiku, sealhulgas u 830 juriidilise isiku ja u 14 000 füüsilise väärkasutuse riskiga isiku.

Võrreldes kehtiva korraga väheneb põllumajanduses kasutatava diislikütuse aktsiisisoodustust saavate isikute arv 26 000-lt 8900-le, kuna muudatuste jõustumisel ei saa eriotstarbelise diislikütuse ostuõigust põllumajanduse või kalandusega mitteseotud isikud. Samuti ei saa ostuõigust füüsilised isikud, kes ei tegutse ettevõtjana. Muudatuste tulemusel ei saa eriotstarbelist diislikütust osta kõik soovijaid, vaid üksnes õigustatud isikud, kelleks on:

* põllumajandusliku tegevusega tegelev füüsilisest isikust ettevõtja ja juriidiline isik
* kaluri kalapüügi luba omav füüsilisest isikust ettevõtja või juriidiline isik

Muudatustel on prognoositav positiivne mõju aktsiisilaekumise kaudu riigieelarvesse.

Õigustatud isikute registrisse kantakse ettevõtjad 98% juhtudest automaatselt peamiselt PRIA poolt peetavate registriandmete alusel, mistõttu puudub oluline mõju soodustuse saaja halduskoormusele ja ostuharjumustele, kuid kaasneb töökoormus PRIA-le sihtrühmast 2% isikute taotluste menetlemisel ning registri loomisele ja haldamisele. MTA järelevalvetegevusele on mõju positiivne, kuna muudatuse tulemusel välistatakse ennetavalt võimalikud väärkasutajad, isikud on järelevalvele kättesaadavad, on selge seos ostja ja esindaja vahel ning soodustuse, mida käsitletakse riigiabina, saajate ring täpsustub ja väheneb. Mõju kütusemüüjatele avaldub seoses isiku tuvastamise ning ostueelse kontrolliga.

**Mõjud sisejulgeolekule**

Mõju sisejulgeolekule on väheoluline. Eeldatavasti vähendab muudatus aktsiisipettuseid. Muudatus ei mõjuta muudatus toidu tootmist, kuna põllumajandus- ja kalandussektorile tagatakse jätkuvalt eriotstarbelise diislikütuse kättesaadavus.

**6.1.1. Mõju valdkond: mõju ettevõtluskeskkonnale ja ettevõtete tegevusele**

**Sihtrühm**: Põllumajandus- ja kalandussektor ning eriotstarbelise diislikütuse müüjad

**Sihtrühm 1**: põllumajandus- ja kalandussektor

Eestis oli 2020. aastal 11 369 põllumajanduslikku majapidamist (juriidilisi isikuid 3361, füüsilisi isikuid 7708), kelle kasutuses oli 975 323 ha põllumajanduslikku maad. [[24]](#footnote-24)

PRIA andmetel taotles 2020. aastal ühtset pindalatoetust, keskkonnasõbraliku majandamise toetust, poolloodusliku koosluse hooldamise toetust ja NATURA2000 alal asuva põllumajandusmaa kohta antav toetus kokku u 14 400 isikut, kellest 7077 olid füüsilisest isikust ettevõtjad ja juriidilised isikud, kelle kasutuses on u 95% kogu taotlustele märgitud pinnast.

Eelnõu muudatustega kaasneb sihtrühma kitsenemine, kuna ostuõiguse saajate hulka arvatakse vaid juriidilised isikud ning füüsilisest isikust ettevõtjad. Ostuõigust ei saa füüsilised isikud, kes ei tegutse ettevõtjatena. Muudatuse mõju toidutootmisele on vähene, kuna füüsiliste isikute kasutuses on u 5% põllumajandusmaast, millest 81% on püsirohumaa.

Õigustatud isikute registri loomine korrastab tegelike kasusaajate ringi, s.t on tuvastatav, kellele eriotstarbelist diislikütust ostetakse. Eeldatavasti väheneb põllumajandusliku kasutusotstarbega ostjate arv seniselt 26 000 hinnanguliselt 8900-le.

Põllumajandussektori sihtrühma hinnangulised suurused:

* taimekasvatussektor:

- pindalatoetuste saajad, u 7600 ettevõtjat (eelnõusse lisatav § 32)

- taotluse esitamine, u 100 ettevõtjat (eelnõusse lisatav § 33)

* taimekasvatussektorile põllumajandusliku teenustöö osutajad, u 20 ettevõtjat (eelnõusse lisatav § 34)
* loomakasvatussektor (kes ei tegele taimekasvatusega): hinnanguliselt 811 ettevõtjat ja 322 mesilaspere pidajat (eelnõusse lisatav § 32)

Põllumajandustootmises moodustab energia ja määrdeainete kulu vahetarbimises u 11%. Aktsiisisoodustusega (73%) antakse eriotstarbelise diislikütuse ostjatele riigiabi u 27,1 mln eurot aastas, mis alandab sihtrühma (põllumajandus) tootmises kasutatavate sisendite hinda. Ilma soodustuseta suureneks vahetarbimise väärtus 4–5% ning olukorras, kus toodangu väärtus suureneb aeglasemalt kui kogukulud, oleks mõju sektori kogutootlikkusele negatiivne.

MTA andmetel moodustab hinnanguline väärkasutusriskiga ostudega antud soodustus 2020. aastal u 1,63 mln eurot (6% kogu soodustuse mahust), mis on riigieelarvele täiendav mittesihtotstarbeline kulu ning millest põllumajandussektor kasu ei saa.

2019. a oli kaluri kalapüügiloa omanikke 1576.

**Majandusliku mõju kirjeldus**

Majanduslik mõju põllumajandus- ja kalandusssektorile on väheoluline. Aktsiisisoodustuse skeemi muudatuste eesmärk on küll vähendada eriotstarbelise diislikütuse väärkasutajate oste, kuid seejuures tagada jätkuvalt eriotstarbelise diislikütuse kättesaadavus põllumajandus- ja kalandussektorile. Samuti on eesmärk anda põllumajandus- ja kalandussektorile ostuõigus nende jaoks minimaalse halduskoormusega. Seetõttu saavad enamik isikuid ostuõiguse automaatselt, kui riiklikes registrites olevate andmete alusel on tuvastatud isiku tegelemine põllumajanduses või kalanduses (lisatav § 32). Kui põllumajandustootja ei saa ostuõigust automaatselt registriandmete alusel (lisatav § 32), on tal õigus ostuõiguse saamist PRIA-lt taotleda (lisatav § 33). Selliselt on tagatud, et kõik aktiivsed ja alustavad põllumajandustootjad saavad jätkuvalt eriotstarbelist diislikütust kasutada. Kui isik ei ole ostuõigus saanud registriandmete alusel, kuid tegeletakse põllumajandustootmisega ning vajatakse tootmistegevuses diislikütust, siis nendeks olukordadeks näeb eelnõu ette võimaluse PRIA-lt ostuõiguse taotlemiseks.

Kutselise kalapüügiga tegelevatele isikutele on mõju väheoluline, kuna kalapüügiloaomanikud saavad ostuõiguse automaatselt, kui nad on kantud kutselise kalapüügiregistrisse.

Õigustatud isikute registri loomisel saab ostu sooritada eriotstarbelise diislikütuse ostuõigust omava isiku esindaja. Seega saab olema fikseeritud, millise ostuõigusega isiku eest füüsiline isik ostu sooritab. See korrastab tegelike kasusaajate ringi. Kehtiva seaduse rakendamisel on näha suurt füüsilisest isikust ostjate arvu, kelle puhul ei ole selge, kas ostud on sooritatud füüsilise isikuna või põllumajandustootja esindajana.

**Halduskoormuse kirjeldus**

Põllumajandus- ja kalandussektorile on halduskoormuse mõju vähene.

Eelnõu kohaselt saavad suurem osa põllumajandus- ja kalandussektori ettevõtjatest ostuõiguse automaatselt (98%), kui nad vastavad ettenähtud tingimustele. See tähendab, et enamikul ettevõtjatel ei ole vaja taotlust esitada, mistõttu halduskoormuse mõju neile puudub või on vähene.

Isikud, kes ei ole PRIA peetavates registrites deklareerinud maad ega loomapidamisi, kuid tegelevad põllumajandustootmisega või osutavad taimekasvatuses teenustöid (näiteks kuivatusteenus, põllutööd jmt) peavad ostuõiguse saamiseks esitama PRIA-le taotluse. Põllumajandussektoris loetakse ostuõigus antuks isiku taotluseta kahele peamisele sihtrühmale t (seadusesse lisatav § 32):

1. taimekasvatussektoris ostuõiguse andmine ettevõtjatele, kellele on määratud pindalatoetusi;
2. loomakasvatussektoris ostuõiguse andmine ettevõtjatele, kes peavad põllumajandusloomade registri andmetel põllumajandusloomi.

Halduskoormuse mõju on vähene ettevõtjatele, kes peavad PRIA-lt ostuõigust taotlema. Halduskoormuse mõju seisnes taotluse ja andmete esitamises. Taotluseid võib hinnanguliselt laekuda u 100–120 aastas.

Seega kaasneb mõningane halduskoormuse kasv isikutele, keda ei kanta eriotstarbelise diislikütuse ostjate registrisse automaatselt, kuid neid on 1-2% põllumajandustootjatest. Samuti selleks, et hoida taotleja halduskoormus minimaalne tuleb taotlemisel PRIA-le esitada üksnes sellist teavet, mida ei ole võimalik riiklikest andmebaasidest kontrollida.

**Ebasoovitavate majanduslike mõjude kaasnemise risk**

Ebasoovitavate majanduslike mõjude kaasnemise risk on väike.Muudatuste tulemusel soovitakse jätkuvalt tagada eriotstarbelise diislikütuse kättesaadavus põllumajandus- ja kalandusettevõtjatele. Sellest lähtuvalt on eelnõus välja töötatud kriteeriumid, kellele ja mis alustel ostuõigus anda. Eesmärk on, et kõik põllumajandus- ja kalandussektori ettevõtjad, kes vajavad eriotstarbelist diislikütust, seda jätkuvalt ka saavad. Eelnõu eesmärk on piirata üksnes kõrvaliste isikute ostusid. Eriotstarbelise diislikütuse müügikohti eelnõuga ei piirata.

**Mõju olulisus**

Mõju ulatus on vähene, kuna enamikule põllumajandus- ja kalandussektori ettevõtjatele määratakse ostuõigus automaatselt, kui isikud vastavad eelnõus sätestatud tingimustele. Osa põllumajandussektori ettevõtjatest (1-2%) peab küll ostuõigust taotlema ning tõendama põllumajanduslikku tegevust. Halduskoormuse minimaalsena hoidmiseks saab taotluse esitada PRIA e-keskkonnas ning taotluse hindamisel kasutatakse võimalikul suurel määral riiklike registrite andmeid ning põllumajandustootja peab esitama üksnes need andmed, mida riiklikest andmebaasidest ei ole võimalik kontrollida.

**Sihtrühm 2**: eriotstarbelise diislikütuse müüjad

Eriotstarbelise diislikütuse tanklamüügiga tegeleb 34 juriidilist isikut. Eriotstarbelist diislikütust müüb 103 mehitatud tanklat ja 28 automaattanklat. Hulgimüügis müüb eriotstarbelist diislikütust 25 isikut.

**Majandusliku mõju kirjeldus**

Muudatustel on mõju eriotstarbelise diislikütuse müüjatele, mis seisneb eelkõige järgnevas:

(a) isiku tuvastamine

(b) müüja on kohustatud enne müüki hakkama PRIA põllumajandustoetuste ja põllumassiivide registrist kontrollima, kas isikul on ostuõigus. Ostuõiguse kontroll on kavandatud automaatsena x-tee ja muu tehnilise lahenduse kaudu. Sobivaimad isiku tuvastamise ning päringute tegemise tehnilised lahendused leitakse PRIA eestvedamisel registri eelanalüüsi tegijaga vahemikus hiljemalt 2021. a aprilli lõpuks. Võimalike lahenduste osas konsulteeritakse ka registri eelanalüüsi käigus eriotstarbelise kütusemüüjate ning MTÜ-ga Eesti Õliühing. Eriotstarbelise diislikütuse müügikohti eelnõuga ei piirata.

(c) Andmeedastuse osas MTA-le lisandub ostja esindaja andmete esitamine. Andmed on vajalikud, et oleks võimalik kontrollida aktsiisisoodustuse kasutamist.

**Ebasoovitavate majanduslike mõjude kaasnemise risk**

Ostuõiguse kontrolli läbiviimiseks põllumajandustoetuste ja põllumassiivide registrist tuleb leida kütusemüüjate jaoks võimalikult lihtsad ning madalate kuludega lahendused. Selleks viiakse läbi eelnevalt kirjeldatud registri eelanalüüs, mille käigus kogutakse teavet ning ootusi eriotstarbelise diislikütuse müüjatelt ning MTÜ-lt Eesti Õliühing. On vajalik tagada, et kütusemüüjatel oleks võimalik tõrgeteta enne ostu isikute ostuõigusi kontrollida. Vastasel juhul kaasneb majanduslik kahju nii kütusemüüjatele kui ka põllumajandus- ja kalandussektorile tootmiskulude suurenemise kaudu, kui eriotstarbelise diislikütuse kättesaadavus ei ole tagatud (näiteks kuni 5% vahetarbimisest põllumajanduses).

**Mõju olulisus**

Mõju on keskmine. Mõju avaldub eelkõige selles, et eelnõuga sätestatakse kütusemüüjatele kohustus kontrollida PRIA infosüsteemist ostja ostuõigust. Isiku tuvastamine kui ka ostuga seotud andmete esitamine ei ole eriotstarbelise diislikütuse müüjale uus kohustus.

**6.1.2. Mõju valdkond: mõju riigiasutuste ja kohaliku omavalitsuse asutuste töökorraldusele**

**Sihtrühm 1**: PRIA

**Mõju riigiasutuste ja kohaliku omavalitsuse asutuste töökorraldusele**

Muudatusel on oluline mõju PRIA töökorraldusele. PRIA töömaht suureneb seoses lisatööülesannetega:

(a) PRIA hakkab menetlema põllumajandustootjate ostuõiguse taotlusi ja määrama ostuõigusi; (b) vajalik on arendada vastavad infosüsteemid, kus pidada ostuõiguste üle arvestust ja kust eriotstarbelise diislikütuse müüjad saavad enne müüki ostuõigusi kontrollida. Ostuõiguste üle arvestuse pidamiseks on vajalik teha arendusi põllumajandustoetuste ja põllumassiivide registris.

**Ebasoovitavate töökorralduse ja töömahu alaste mõjude kaasnemise risk**

PRIA töömaht suureneb seoses lisatööülesannetega. Põllumajandustoetuste ja põllumassiivide registri toimimine tuleb tagada selliselt, et kütusemüüjatel oleks võimalik tõrgeteta enne ostu isikute ostuõigusi kontrollida. Vastasel juhul kaasneb majanduslik kahju nii kütusemüüjatele kui ka põllumajandus- ja kalandussektorile, kui eriotstarbelise diislikütuse kättesaadavus ei ole tagatud.

**Mõju olulisus**

Mõju on oluline. Muudatused on vajalikud, kuna võttes arvesse väärkasutuse mahtu (u 1,6-3 mln eur olenevalt aastast) võrdluses registri loomise (843 754 eur) ja edaspidise iga-aastaste halduskuludega on muudatused põhjendatud. Täpsem PRIA kulude ülevaade antakse peatükis 7.

**Sihtrühm 2**: MTA (järelevalveasutus)

**Mõju riigiasutuste ja kohaliku omavalitsuse asutuste töökorraldusele**

Ostuõigusega isikute registri loomine eeldatavasti vähendab eriotstarbelise diislikütuse väärkasutamist. MTA on jätkuvalt eriotstarbelise diislikütuse sihipärast kasutamist kontrolliv järelevalveasutus. Muudatused toetavad MTA järelevalvetegevust, andes võimaluse kontrollida erimärgistatud diislikütuse kasutamist väljaspool ostuõigusega isikute ringi.

**Töökoormuse kirjeldus**

MTA töökoormus järelevalve osas pigem väheneb, kuna eriotstarbelise diislikütuse ostjate arv väheneb, sest osta saavad üksnes ostuõigusega isikud, kelle puhul on PRIA kontrollinud seotud põllumajandus- ja kalandussektoriga.

Vähene mõju on töökoormusele seoses riigiabi andmete esitamisega PRIA-le.

**Ebasoovitavate töökorralduse ja töömahu alaste mõjude kaasnemise risk**

Ebasoovitavaid mõjusid ei esine.

**Mõju olulisus**

Mõju on väheoluline, kuivõrd muudatuste eesmärk on väärkasutamist ennetada.

**7. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud**

MTA andmetel oli 2020. 1,63 mln € ning 2019. aastal 2,18 mln €. Muudatuste tulemuse eesmärk on ennetada aktsiisisoodustuse väärkasutamist ja seeläbi suurendada aktsiisilaekumist riigieelarvesse. Eeldatavasti ületavad prognoositavad tulud kulusid.

Seaduse rakendamisega kaanevad eelkõige PRIA infosüsteemide arendamisega seotud kulud ja PRIA üldkulud aktsiisisoodustuse skeemi rakendamisel. Eriotstarbelise diislikütuse nn õigustatud isikute registri arenduskulu on hinnanguliselt 843 754 eurot, hilisem iga-aastane püsikulu 238 527 eurot.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| TEGEVUSED | Tegevuse algus | Tegevuse lõpp | 2021 | 2022 | 2023 | 2024 | 2025 | 2026 | 2027 | Allikas |
| Uute registriteenuste loomine (EDKR näitel) | 2019 | 2022 |  | 409 053 | 238 527 | 238 527 | 238 527 | 238 527 | 238 527 | RES lisataotlus |
| Uute registriteenuste loomine (EDKR näitel) | 2019 | 2022 | 500 000\* |  |  |  |  |  |  | SF |

\*SF eelarve vajadus esitatud taotlemise aasta järgi.

PRIA baaseelarves EDK registri pidamiseks rahalised vahendid puuduvad. Selleks taotleb Maaeluministeerium riigieelarvest (RES) lisavahendeid. Aastal 2021 on arvestatud EDK registri arenduskuludega, milleks esitatakse SF-i taotlus RIA-le summas 500 000,00€. 2022.aastal on vajadus katta RES-ist 272 200 eurot investeeringute kulu ning personali eelarve vajadus 137 053 eurot. Alates 2023. aastast on arvestatud püsikuluna personalikulu ning registri hoolduskulu.

MTA-le võib kaasneda kulu kütuse käitlemise andmekogu (KKS) andmekoosseisu muutmisega seoses, kuna lisaks senistele ostja ja kütusekoguse andmetele tuleb esitada KKS-i ka ostja esindaja nimi ning isikukood.

Eelnõuga ei kaasne kulusid ega tulusid kohalikele omavalitsustele.

**8. Rakendusaktid**

Asjaomased rakendusaktide muudatused valmistatakse ette töökorras ning need jõustuvad samal ajal seadusega.

Eelnõule lisatavad rakendusaktide kavandid:

1) Põllumajanduses- ja kutselisel kalapüügil kasutatava eriotstarbelise diislikütuse ostuõiguse andmine.

2) Vabariigi Valitsuse 06.02.2015.a määruse nr 14 „Põllumajandustoetuste ja põllumassiivide registri põhimäärus“ muutmise kavand.

3) Vabariigi Valitsuse 07.03.2019. a määrus nr 21 „Maksukohustuslaste registri põhimäärus“ muutmine.

**9. Seaduse jõustumine**

Käesolev seadus jõustub 2022. aasta 15. novembril. Nimetatud kuupäev tuleneb vajadusest jätta pärast eelnõu vastuvõtmist piisav aeg PRIA-le vastavate infosüsteemide arendamiseks ja ettevalmistuste tegemiseks eriotstarbelise diislikütuse müüjatele. Eriotstarbelsie diislikütuse ostmiseks on vajalik ostuõiguse olemasolu 1. jaanuarist 2023. Seaduse jõustumisega seonduvat on täpsemalt selgitatud eelnõu punkti 16 juures.

**10. Eelnõu kooskõlastamine, huvirühmade kaasamine ja avalik konsultatsioon**

Maaeluminister on põllumajandustootjate esindusorganisatsioonidega võimalikke muudatusi konsulteerinud 28.05.2019. a, 28.10.2019. a ja 05.10.2020. a põllumajanduse ja maaelu arengu nõukogus[[25]](#footnote-25) ja 17.07.2019. a nõupidamisel. Seejuures 28.10.2020. a põllumajanduse ja maaelu arengu nõukogus toetasid liikmed põhimõtet parendada tänast aktsiisisoodustuse skeemi, sh luua nn õigustatud isikute register, ning 05.10.2020. a nõukogus tutvustati ostuõiguse andmise põhimõtteid.

MTÜ-ga Eesti Õliühing on Maaeluministeerium konsulteerinud 28.10.2019. a põllumajanduse ja maaelu arengu nõukogus, 17.06.2020. a eriotstarbelise diislikütuse müüjatega kohtumisel, kus osalesid lisaks MTÜ Eesti Õliühing liikmetele ka muud eriotstarbelise diislikütuse müüjad (kutse saadeti kõikidele eriotstarbelise diislikütuse müüjatele). MTÜ Eesti Õliühing 01.07.2020. a esitatud ettepanekut analüüsis Maaeluministeerium koostöös Rahandusministeeriumi, MTA ja PRIA-ga ning arutas MTÜ-ga Eesti Õliühing samas koosseisus 16.10.2020. a kohtumisel. Samuti on PRIA koostöös Finestmedia AS-iga suhelnud eriotstarbelise diislikütuse müüjatega registri eelanalüüsi käigus sobivaimate tehniliste lahenduste leidmiseks.

Väärkasutamise vähendamise lahendusi ning võimalikke alternatiive on Maaeluministeerium arutanud koostöös Rahandusministeeriumi, PRIA, MTA-ga ning MTÜ-ga Eestimaa Talupidajate Keskliit avaliku sektori innovatsiooniprogrammis[[26]](#footnote-26).

Eelnõu esitatakse kooskõlastamiseks Rahandusministeeriumile ning Majandus- ja Kommunikatsiooniministeeriumile. Eelnõu esitatakse arvamuse avaldamiseks põllumajanduse ja maaelu arengu nõukogu liikmetele ning MTÜ-le Eesti Õliühing.

1. Nõukogu direktiiv 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik (ELT L 283, 31.10.2003, lk 51–70), viimati muudetud direktiiviga 2004/75/EÜ (ELT L 157, 30.04.2004, lk 100–105); [↑](#footnote-ref-1)
2. Komisjoni määrus (EL) nr 651/2014 Euroopa Liidu toimimise lepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.06.2014, lk 1‒78); [↑](#footnote-ref-2)
3. Komisjoni määruse (EL) nr 1388/2014, millega tunnistatakse teatavat liiki abi kalandus- ja vesiviljelustoodete tootmise, töötlemise ja turustamisega tegelevatele ettevõtjatele Euroopa Liidu toimimise lepingu artiklite 107 ja 108 kohaldamisel siseturuga kokkusobivaks (ELT L 369, 24.12.2014, lk 37–63). [↑](#footnote-ref-3)
4. Direktiiv (EL) nr 2003/96 sätestab eriotstarbelise diislikütuse aktsiisi miinimummääraks 21 €/1000 liitrit. [↑](#footnote-ref-4)
5. ELTL lisa 1 on kättesaadav <https://eur-lex.europa.eu/resource.html?uri=cellar:9e8d52e1-2c70-11e6-b497-01aa75ed71a1.0007.01/DOC_5&format=PDF>. Tooterühmasid tõlgendatakse Euroopa Liidu kombineeritud nomenklatuuri kaudu. EL kombineeritud nomenklatuuri selgitavad märkused (2019/C 119/01) <https://eur-lex.europa.eu/legal-content/ET/TXT/HTML/?uri=OJ:C:2019:119:FULL&from=EN> [↑](#footnote-ref-5)
6. Komisjoni määruse (EL) nr 651/2014 art 1 lg 4 c: Erandina kohaldatakse käesolevat määrust siiski ettevõtjate suhtes, kes ei olnud 31. detsembri 2019. aasta seisuga raskustes, kuid sattusid raskustesse ajavahemikul 1. jaanuarist 2020 kuni 30. juunini 2021. [↑](#footnote-ref-6)
7. Riigikohtu kriminaalkolleegium, 25.06.2020, [4-20-215](https://www.riigikohus.ee/et/lahendid?asjaNr=4-20-215/14) p-d 14 ja 15*.* [↑](#footnote-ref-7)
8. Komisjoni määruse (EL) 2020/972, millega muudeti määrust (EL) nr 651/2014, p 9 ning art 2 lg 1 p 2 kohaselt peaksid ettevõtjad, kes on COVID-19 puhangu tagajärjel sattunud raskustesse, jääma määruse (EL) nr 651/2014 alusel piiratud ajaks abikõlblikeks. [↑](#footnote-ref-8)
9. Vt ettevõtja ja majandustegevuse mõiste kohta ka Euroopa Komisjoni teatis riigiabi mõiste kohta ELi toimimise lepingu artikli 107 lõike 1 tähenduses (2016/C 262/01), punkt 2. [↑](#footnote-ref-9)
10. #  Vabariigi Valitsuse 06.02.2015. a määrus nr 14 „Põllumajandustoetuste ja põllumassiivide registri põhimäärus“.

 [↑](#footnote-ref-10)
11. Maaeluministri 08.03.2019. a määrus nr 28 „Põllumajandusloomade registri põhimäärus“. [↑](#footnote-ref-11)
12. Maaeluministri 28.12.2017.a määrus nr 93 „Kutselise kalapüügi registri põhimäärus“. [↑](#footnote-ref-12)
13. #  Näiteks maaeluministri 22.04.2015.a määrus nr 39 „Natura 2000 erametsamaa toetus“.

 [↑](#footnote-ref-13)
14. Euroopa Liidu ühise põllumajanduspoliitika rakendamise seadus (vastu võetud 18.11.2014) [↑](#footnote-ref-14)
15. #  Maaeluministri 17.04.2015.a määrus nr 32 „Otsetoetuste saamise üldised nõuded, ühtne pindalatoetus, kliima- ja keskkonnatoetus ning noore põllumajandustootja toetus“.

 [↑](#footnote-ref-15)
16. Maaeluministri 29.04.2015.a määrus nr 50 „Keskkonnasõbraliku puuvilja- ja marjakasvatuse toetus“. [↑](#footnote-ref-16)
17. #  Maaeluministri 22.04.2015.a määrus nr 38 „Poolloodusliku koosluse hooldamise toetus“.

 [↑](#footnote-ref-17)
18. #  Maaeluministri 22.04.2015.a määrus nr 42 „Natura 2000 alal asuva põllumajandusmaa kohta antav toetus“.

 [↑](#footnote-ref-18)
19. Maa-amet, maakatastri statistika <https://geoportaal.maaamet.ee/est/Andmed-ja-kaardid/Maakatastri-andmed/Maakatastri-statistika-p506.html> (seisuga detsember 2020). [↑](#footnote-ref-19)
20. Tegemist on sarnase käsitlusega käibemaksuseaduse § 20 lõikega 41 käibemaksukohustuslaseks registreerimisest, kus isik peab tõendama, et ta tegeleb ettevõtlusega või alustab ettevõtlusega. Eelnõu kohaselt peab taotleja tõendama, et ta tegeleb põllumajandusega või alustab sellega. [↑](#footnote-ref-20)
21. #  Vabariigi Valitsuse 06.02.2015. a määrus nr 14 „Põllumajandustoetuste ja põllumassiivide registri põhimäärus“.

 [↑](#footnote-ref-21)
22. Maaeluministri 08.03.2019. a määrus nr 28 „Põllumajandusloomade registri põhimäärus“. [↑](#footnote-ref-22)
23. Maaeluministri 28.12.2017.a määrus nr 93 „Kutselise kalapüügi registri põhimäärus“. [↑](#footnote-ref-23)
24. ##  Statistikaamet PMS441: Põllumajanduslikud majapidamised valdaja õigusliku vormi ja maakonna järgi.

 [↑](#footnote-ref-24)
25. Põllumajanduse ja maaelu arengu nõukogu on Maaeluministeeriumi valitsemisala küsimuste lahendamiseks ning valdkonna eest vastutavale ministrile järelduste ja ettepanekute esitamiseks moodustatud nõuandva õigusega alaline nõukogu (maaelu ja põllumajandusturu korraldamise seaduse §-d 36 ja 37). [↑](#footnote-ref-25)
26. Eriotstarbelise diislikütuse väärkasutamine, https://riigikantselei.ee/valitsuse-too-planeerimine-ja-korraldamine/rakke-ja-ekspertruhmad/innovatsioonitiim#eriotstarbelise-diis [↑](#footnote-ref-26)